title: Maailmanjääoppi

text: Aurinkokunnalla on takanaan pitkä kehityshistoria. Ulommat planeetat ovat suuria koska ne ovat nielaisseet enemmän jääplanetoideja kuin pienemmät sisäplaneetat. Planeettainvälinen avaruus ei teorian mukaan ole tyhjä vaan sisältää ohutta vetykaasua, joka hidastaa planeettojen kiertoliikettä Auringon ympäri ja saa ne maailmankausien kuluessa hitaasti kiertymään lähemmäksi keskustähteä. Tämän vuoksi myös Kuu kiertää Maata spiraalin muotoista rataa ja tulee lopulta kaukaisessa tulevaisuudessa maapallon Rochen rajan sisälle, jolloin se pirstoutuu vuorovesivoimien takia ja sen sirpaleet satavat Maahan massiivisina raekuuroina.


title: Maailmanjääoppi

text: Hörbigerin mukaan Maata on muinoin eri aikoina kiertänyt useampikin kuu, joista nykyinen Kuu on vain viimeinen. Kukin niistä on hänen mukaansa alkujaan kiertänyt Aurinkoa planeettana Maan ja Marsin ratojen välissä, mutta niiden rata on vähitellen siirtynyt lähemmäs Aurinkoa, kunnes niistä kukin vuorollaan on ensin joutunut Maata kiertävälle radalle ja myöhemmin törmännyt Maahan. Nämä törmäyskatastrofit ovat yhteydessä muinaisten kulttuurien perimätietoon. Hörbigerin mukaan nykyinen Kuukin tulisi vielä aikanaan törmäämään Maahan. Vielä myöhemmin saman kohtalon kokee hänen mukaansa Mars, josta tulee Maan seuraava ja samalla viimeiseksi jäävä kuu.


title: Maailmanjääoppi

text: Edellisen, kenotsooisella maailmankaudella Maata kiertäneen kuun törmäys ja nykyisen kuun joutuminen Maan sieppaamaksi ovat teorian mukaan tunnistettavissa vanhojen kulttuurien lukemattomista myyteistä ja legendoista. Esimerkiksi tarina vedenpaisumuksesta liittyy törmäävän kuun nostattamaan vuoksiaaltoon. Viimeisimmästä kuutörmäyksestä on teorian mukaan kulunut noin 10000 vuotta.


title: Maailmanjääoppi

text: Tiedeyhteisö piti Hörbigerin teoriaa alusta lähtien näennäistieteenä. Seurauksena oli että kannattajia kalasteltiin tavallisen kansan parista. Maailmanjääopin kannattajakunta alkoi saada uskonnollisen kultin piirteitä ja sillä oli myös yhä enemmän natsisympatioita. Osa kannattajista jopa häiriköi tähtitieteellisissä kokouksissa vaatien "oppikirjatähtitieteen" sijaan Hörbigerin teorian mukaista tutkimusta.


title: Maailmanjääoppi

text:
Hörbiger vastasi uhmakkaasti saamaansa maailmanjääoppia koskevaan kritiikkiin. Kun joku perusteli hänelle matemaattisesti ettei hänen teoriansa ollut toimiva, hän vastasi: "Laskelmien tekeminen
vain johtaa harhaan." Joku myös muistutti Hörbigeriä siitä, että moinen epätieteellisyys oli insinööriltä hyvin kummallista. Kuun pinta ei voinut olla jäätä koska sen lämpötila auringonvalossa ylittää veden kiehumispisteen. Kolmas kertoi valokuvista, jotka osoittivat ettei Linnunrata suinkaan koostunut jäähiukkasista vaan miljoonista tähdistä, mihin Hörbiger totesi kuvien olevan väärennöksiä, jotka olivat "taantumuksellisten" tähtitieteilijöiden tekemiä. Eräälle kritisoijalle Hörbiger kirjoitti takaisin: "Joko uskotte minua ja opitte, tai suhtaudun teihin kuin viholliseen."


title: Maailmanjääoppi

text: Hörbiger kuoli vuonna 1931. Maailmanjääoppi sai toden teolla tuulta siipiensä alle natsien noustessa valtaan Saksassa. Adolf Hitler hyväksyi teorian osaksi kansallissosialistisen puolueen maailmankuvaa ja Hörbigeriä alettiin pitää kutakuinkin Saksan Kopernikuksena. Teoria tuntui sopivan hyvin natsien juutalaisena pitämän suhteellisuusteorian arjalaiseksi vastineeksi.


title: Maailmanjääoppi

text: Tieteellisestä näkökulmasta maailmanjääopin mukainen tapahtumien kulku on mahdoton, sillä Kuun törmääminen Maahan olisi sen luokan katastrofi että alkeellinenkaan elämä tuskin siitä selviytyisi. Teoria ei myöskään anna vastausta siihen, miksi Maa ei ole muiden planeettojen kaltainen jääpallo ja miksi sen kiertorata ei ole kiertymässä kohti Aurinkoa.


title: Maailmanjääoppi

text: Suuren yleisön keskuudessa maailmanjääopilla oli kuitenkin jonkin verran kannatusta vielä toisen maailmansodan aikoihin ja sen jälkeenkin. Esimerkiksi Saksassa vielä 1950-luvulla noin miljoona ihmistä kertoi uskovansa maailmanjääoppiin. Osa teorian sisältämistä väitteistä on kuitenkin myöhempien havaintojen myötä osoittautunut paikkansapitäviksi, sillä Aurinkokunnan ulko-osissa on paljon jäisiä taivaankappaleita.


title: Dexterin kolkko kutsumus

text: Dexterin kolkko kutsumus ("Dearly Devoted Dexter") on Jeff Lindsayn vuonna 2005 julkaistu rikosromaani, joka on jatko-osa edeltävälle romaanille nimeltä "Dexterin pimeät unet". Televisiosarja "Dexterin" toinen kausi ei perustu kyseiseen romaaniin. Jatko-osa "Dexter vailla varjoaan" ilmestyi vuonna 2007.


title: Dexterin kolkko kutsumus

text: Päinvastoin kuin edeltäjänsä, "Dexterin kolkko kutsumus" ei keskity Dexterin suorittamiin murhiin vaan enemmänkin hänen tutkimukseensa jäljittää tohtori Dancoksi kutsuttu murhaaja.


title: Dexterin kolkko kutsumus

text: Ylikonstaapeli Doakes varjostaa Dexteriä, sillä tämä aavistelee Dexterin olevan jotenkin osallinen LaGuertan kuolemassa. Dexterin on pakko jättää tappaminen ja yritettävä elää mahdollisimman normaalilla tavalla. Väärinkäsityksen vuoksi Dexterin tyttöystävä Rita luulee Dexterin kosineen häntä ja Dexter miettiikin naimisiinmenoa, sillä Ritan poika Cody osoittaa samanlaisia sosiopaattisia piirteitä kuin Dexter.


title: Dexterin kolkko kutsumus

text: Miamiin kaduille ilmestyy uusi tappaja, joka jättää uhrinsa eloon, mutta hänellä on erityinen tapa kiduttaa. Tappaja amputoi uhreiltansa kaikki raajat, sukuelimet ja kasvonpiirteet. Tutkimusten edetessä selviää tappajan olevan tuttu Doakesin menneisyydestä. Doakesin toimiessa armeijan erikoisjoukoissa El Salvadorin sisällissodan aikana hänen ryhmäänsä kuului tohtori Dancoksi kutsuttu mies, joka sai lempinimensä Danco-merkkisestä monitoimikoneesta, jonka myyntilause kuului: "Se viipaloi, se kuutioi". Paloitellessaan uhriansa kuulustelujen jälkeen hän pakotti uhrinsa katsomaan työnsä edistymistä.


title: Dexterin kolkko kutsumus

text: Vuosia myöhemmin Danco palaa kostamaan entisen ryhmänsä jäsenille, koska he yrittivät luovuttaa hänet vastapuolelle tapettavaksi. Doakes pyytää ylikomisario Matthewsia soittamaan Washingtonista apujoukkoja tapauksen tutkimiseen ja Washingtonista saapuu Kyle Chutsky, johon Dexterin sisar Deborah rakastuu.


title: Alfred P. Sloan

text: Alfred Pritchard Sloan, Jr. [sloʊn] oli amerikkalaisen autoteollisuuden merkkihenkilö. Hänet tunnetaan parhaiten toimestaan General Motorsin johtotehtävissä. Sloan työskenteli konsernin toimitusjohtajana ja puheenjohtajana yli neljännesvuosisadan ajan. GM:n ylimmässä johdossa Sloan luotsasi yhtiötä 1920-luvulta 1950-luvun puoliväliin ja kasvatti sen maailman suurimmaksi ajoneuvojen valmistajaksi. Kyseisenä aikakautena autoteollisuus kehittyi jättiharppauksin ja ilmiöt kuten vuosittain vaihtuvat korimallit,brändääminen, teollinen design, ajoneuvosuunnittelu suhteessa aikakauden tyylivirtauksiin sekä suunniteltu vanheneminen, tulivat osaksi autojen suunnittelua ja valmistusta. Sloan ymmärsi ja näki asian myös niin päin, että autojen designilla voidaan vaikuttaa ihmisten elämäntyyliin ja rakennettuun ympäristöön.


title: Alfred P. Sloan

text: Sloanin muistelmateos "My Years with General Motors", joka kirjoitettiin jo 1950-luvulla mutta julkaistiin ajantasaistettuna versiona vasta vuonna 1964, kertoo esimerkillisesti Sloanin näkemyksen ammattimaisesta johtamisesta ja siitä hienovaraisesti rakennetusta yhtiön hallintorakenteesta, jossa hän työskenteli. Tätä teosta pidettiin julkaisunsa jälkeen oman aikansa modernin johtamisen perusteoksena.


title: Alfred P. Sloan

text: Sloan muistetaan rationaalisena, nerokkaana ja menestyksekkäänä johtajana, jonka aikana GM kasvoi maailman suurimpien yhtiöiden joukkoon ja pysyi siellä pitkään Sloanin kuoleman jälkeenkin. Toisaalta nuo samat ominaisuudet osoittavat, häntä arvostelleiden ihmisten mielestä, hänen olleen kylmä ja ahne rahavallan edustaja. Sloan oli kuitenkin suuri hyväntekeväisyyslahjoittaja sekä oppilaitosten perustaja, ja tämä piirre antaa viitteitä siihen että hän näki itsensä miehenä jolla on suuria kykyjä mutta niiden myötä myös vastuuta.


title: Alfred P. Sloan

text: Sloan ja General Motorsin 1930- ja 40-lukujen johto joutui monikansallisena yhtiönä kohtaamaan monia ennenkokemattomia ongelmia. Näitä aiheuttivat 1930-luvun maailmanlaajuinen lama, eri valtioiden omat lainsäädännöt sekä erilaiset johtamis- ja työkulttuurit. Yhtiön johtoa kritisoitiin II maailmansodan jälkeen siitä, että se oli rikastunut varustamalla sekä Saksan asevoimia tytäryhtiönsä Adam Opel AG:n että brittejä Vauxhall Motorsin ja Bedford Vehiclesin toimesta.


title: Alfred P. Sloan

text: Sloan on jäänyt autoteollisuuden historiaan ristiriitaisena henkilönä. Hän oli ammattijohtaja, joka loi suuryhtiön ja oli täysin vapaa kaikista "amerikkalaisen isänmaallisuuden" käsitteistä. Toisaalta hän lahjoitti suuria summia yhteiskunnallisiin hyväntekeväisyyskohteisiin ja perusti nimeään kantavan Alfred P. Sloan Foundation-säätiön, joka rahoittaa erilaisia tiede-, teknologia- ja taloustutkimusprojekteja, joiden tarkoitus on parantaa Yhdysvaltain kansalaisten elämänlaatua.


title: Alfred P. Sloan

text: Alfred P. Sloan Jr. syntyi Connecticutin New Havenissa toukouun 23. päivänä vuonna 1875, hän oli viisipäisen sisarusparven vanhin. Alfredin isä toimi teen, kahvin ja tupakan tukkumyyjänä. Vuonna 1885 perhe muutti New York Cityn Brooklyniin.


title: Alfred P. Sloan

text: Alfred valmistui hyvin arvosanoin Massachusettsin teknillisestä korkeakoulusta (Massachusetts Institute of Technology, MIT) 20 vuoden ikäisenä. Sloanin ensimmäinen työpaikka oli pieni laakereita valmistava yhtiö, Hyatt Roller Bearing Company, New Jerseyn Newarkista, jossa hän toimi yleismiehenä ja avustajana. Turhautuneena yhtiön kyvyttömyyteen kasvattaa liiketoimintaansa, Sloan lähti Hyattilta ja siirtyi yhtiöön jolla oli työn alla sähköisen jäähdytinlaitteen kehitys. Tämän laitteen kehitys kuitenkin pysähtyi siihen, ettei tarvittava teknologia ollut vielä riittävän pitkälle jalostunut, jotta siitä olisi saatu aikaan valmis tuote.


title: Alfred P. Sloan

text: Samaan aikaan Hyatt oli menettänyt yhtiön talouden vakuuksista vastanneen henkilön ja sitä uhkasi rahoituksen päättyminen sekä konkurssi. Alfred Sloan Senior lupasi järjestää yhtiölle lisärahoitusta sillä ehdolla että Sloan Junior nimetään yhtiön johtoon. Puolessa vuodessa Sloan käänsi yhtiön talouden voitolliseksi. Hän alkoi hakea markkinoita lapsenkengissä olevan autoteollisuuden suunnalta, yhtenä mahdollisena asiakkaana hän näki mm. Henry Fordin.


title: Alfred P. Sloan

text: Hyatt kasvoi yhdessä autoteollisuuden kanssa ja siitä tuli merkittävä komponenttien toimittaja. Kun Henry Leland hylkäsi Hyattin Cadillacin laakeritoimittajana, Sloan ryhtyi nostamaan Hyattin tuotteiden tasoa Lelandin vaatimusten mukaiseksi. Hyattin laakereiden laatu nousi niin hyvälle tasolle, että niiden perusteella määriteltiin teollisuuden standardeja. Hyatt oli alun perin polkupyörien pyöriä valmistaneen ja tästä autojen pyöriin siirtyneen Weston-Mott Companyn päätavarantoimittaja. Weston-Mott liitettiin sittemmin osaksi Buick Motor Companya ja näin yhtiön johtaja Charles Stewart Mott on yksi alkuperäisiä General Motorsin perustajia. Tavarantoimittajana Sloan tutustui ja loi suhteet moneen muuhunkin autoilun alkuaikojen pioneeriin kuten William C. Durantiin, Charles W. Nashiin ja Walter P. Chrysleriin.


title: Alfred P. Sloan

text: Vuonna 1916 William Durant hankki Hyatt Roller Bearing Companyn omistukseensa, muodostaakseen siitä osan autoteollisuudelle osia ja tarvikkeita toimittavaa United Motors Corporationia. Sloan nimettiin tämän monialayhtiön johtoon.


title: Alfred P. Sloan

text: Vuonna 1918 United Motors liitettiin osaksi General Motorsia ja Sloan sai paikan GM:n johtajistossa. Sloanin vuonna 1919 kirjoittama tutkimustyö organisaatioiden rakenteista otettiin käyttöön kun General Motorsin hallintoa uudelleenjärjestettiin, Pierre S. duPontin otettua yhtiön hallintaansa vuonna 1920. Sloan organisoi GM:n hallinnon noudattaen periaatetta "decentralized operations with coordinated control" eli hajautetun toiminnan kanssa yhteensovitettua valvontaa. Omana aikanaan tällainen näkemys oli suorastaan vallankumouksellinen, nykyajan kaupan ja teollisuuden maailmassa tämä on yleisesti käytössä oleva konsepti.


title: Alfred P. Sloan

text: 1920-luvulla Sloan kehitti rahoitus- ja markkinointityökaluja, joiden avulla GM pystyi tarjoamaan enemmän kuin kilpailevat merkit. Häneltä on lähtöisin aforismi "a car for every purse and purpose" eli auto joka lompakolle, kaikkiin tarpeisiin. Tämä kuvaa hyvin GM:n strategiaa tarjota autoja useisiin eri hintaluokkiin eri brändeillä. Tätä ajatusta ei tosin voi laittaa pelkästään Sloanin omaksi, William Durantin ajatus hänen perustaessaan General Motorsin oli juuri tämä ja se on perua jo Durant-Dort Carriage Companyn ajoilta.


title: Alfred P. Sloan

text: Vuonna 1923 Sloan nimettiin GM:n pääjohtajaksi ja vuonna 1937 hallituksen puheenjohtajaksi 1937. Vuodesta 1956 lähtien hän oli hallituksen kunniapuheenjohtaja.


title: Alfred P. Sloan

text: Vuonna 1964 Sloan julkaisi teoksen "My Years with General Motors", se oli sanomalehti New York Timesin bestseller-listalla 22 viikkoa. Sitä pidetään yhtenä klassisista johtamisen oppikirjoista, ja siitä on otettu uusia painoksia näihin päiviin asti.


title: Alfred P. Sloan

text: Vuonna 1934 Sloan perusti "Sloan Foundation" -säätiön, joka rahoittaa erilaisia tiede-, teknologia- ja taloustutkimusprojekteja, joiden tarkoitus on parantaa Yhdysvaltain kansalaisten elämänlaatua. Vuonna 1948 hän oli yhtenä perustamassa syöpäsairauksien tutkimukseen ja hoitoon keskittynyttä "Memorial Sloan-Kettering Cancer Centeriä" (MSKCC) ja vuonna 1950 hän perusti liiketaloutta ja johtamista opettavan "MIT Sloan School of Managementin".


title: Alfred P. Sloan

text: Alfred P. Sloan Jr. kuoli helmikuun 17. päivänä vuonna 1966, New York Cityssä, 90 vuoden ikäisenä.


title: Sérgio Milliet

text: Sérgio Milliet da Costa e Silva ( 20. syyskuuta 1898 São Paulo, Brasilia – 9. marraskuuta 1966 São Paulo, Brasilia) oli brasilialainen kirjailija, taidekriitikko, sosiologi, luennoitsija, kääntäjä ja taidemaalari.


title: Sérgio Milliet

text: Milliet opiskeli Sveitsissä ja julkaisi ensimmäisen teoksensa "Par le Sentir" vuonna 1917 ja "Le Départ Sur la Pluie" 1919. Hän palasi Brasiliaan loppuvuodesta 1920, ja hänestä tuli modernismin esitaistelija niin maalaustaiteessa kuin runoudessakin. Hän palasi Eurooppaan vuonna 1923 ja asettui Pariisiin, josta käsin hän kirjoitti brasilialaisiin lehtiin ja lähetti kääntämiään tekstejä julkaistavaksi niissä. Hän palasi lopullisesti Brasiliaan vuonna 1925 ja perusti siellä Cultura-nimisen lehden yhdessä Oswald Andraden (1890–1954) ja Afonso Schmidtin (1890–1964) kanssa. Vuonna 1927 hänestä tuli Diário Nacionalin, demokraattisen puolueen sãopaulolaisen sanomalehden, johtaja.


title: Sérgio Milliet

text: Vuosina 1937–1944 Milliet toimi opettajana São Paulon sosiologian ja politiikan oppilaitoksessa, jonka toiminnassa hän oli ollut mukana sen perustamisesta lähtien. Hän kirjoitti taiteesta kirjoja ja alkoi itsekin maalata. Hänestä tuli São Paulon kaupunginkirjaston johtaja. Kirjastoon perustettiin 1945 nykytaiteen osasto, josta kehittyi São Paulon nykytaiteen museo. Hän oli museon johtaja vuosina 1952–1957. Hän jäi eläkkeelle vuonna 1959.


title: Edmond Willis

text: Edmond Willis oli englantilainen räätäli, joka kehitti yhden ensimmäisistä englantilaisista pikakirjoitusjärjestelmistä 1600-luvun alussa.


title: Edmond Willis

text: Willis julkaisi vuonna 1618 teoksen "An Abbreviation of Writing by Character", jossa hän esitteli pikakirjoitusjärjestelmänsä. Järjestelmän rakenne perustui John Willisin 16 vuotta aiemmin julkaisemaan järjestelmään, mutta yksittäiset merkit olivat erilaisia, ja vokaalien kuvaamiseen oli laajempi ja kirjoittamisen kannalta helpompi kaavio.


title: Edmond Willis

text: Willisin syntymä- ja kuolinaikoja ei tiedetä, ei myöskään tarkemmin muuta hänen elämästään.


title: Zé Maria

text: José Maria Rodrigues Alves, paremmin tunnettu nimellä Zé Maria, (s. 18. toukokuuta 1949 Botucatu) on entinen brasilialainen jalkapalloilija.


title: Zé Maria

text: Ammattilaisurallaan (1966–1983) hän edusti Ferroviário Botucatua, Portuguesaa, Corinthiansia ja Internacional de Limeiraa. Oikean puolustajan tontillaan hän saavutti neljä São Paulon osavaltiomestaruutta (1977, 1979, 1982, 1983). Brasilian maajoukkueessa hän pelasi 48 kertaa vuosien 1968 ja 1978. välillä. Maailmanmestaruuskisoihin hän pääsi niin 1970 kuin 1974 saavuttaen ensin mainitussa turnauksessa kultaa.


title: Usvaputki

text: Usvaputki on Klamydia-yhtyeen DVD, joka julkaistiin 24. syyskuuta 2008. DVD juhlistaa Klamydian 20-vuotista taivalta.


title: Usvaputki

text: Pietarsaari, Tupakkamakasiini 27.1.1989  Vesku-Arto-Kape (Klamydian eka keikka!)Turku, Down By The Laituri 17.6.1989  Vesku-Arto-Riku


title: Usvaputki

text: Pori, Annankatu 6 21.4.1990  Vesku-Arto-Kape


title: Usvaputki

text: Helsinki, Lepakko 31.3.1991  Vesku-Arto-Riku-Metu


title: Usvaputki

text: Helsinki, Kaivopuisto 18.8.1991  (Vesku-Arto-Riku-Vuokko)


title: Usvaputki

text: Helsinki, Lepakko 12.11.1993  (Vesku-Riku-Vuokko-Jakke)


title: Usvaputki

text: Turku, Nuorisopalatsi 26.11.1994  (Vesku-Riku-Vuokko-Jakke)


title: Usvaputki

text: Lammi, Pellavarock 26.8.2000  (Vesku-Riku-Jakke-Hantta)


title: Usvaputki

text: Jyväskylä, Lutakko 21.11.2003  (Vesku-Riku-Jakke-Severi)


title: Usvaputki

text: Kuopio, Rockcock 31.7.2004  (Vesku-Riku-Severi-Panu)


title: Usvaputki

text: Juva, Puustock 21.7.2006  (Vesku-Riku-Jakke-Severi)


title: Usvaputki

text: Helsinki, On The Rocks 2.11.2006  (Vesku-Riku-Jakke-Severi)


title: Usvaputki

text: Juva, Hotelli Juva 1.12.2007  (Vesku-Riku-Jakke-Severi)


title: Usvaputki

text: Varkaus, Z-One 28.3.2008  (Vesku-Riku-Jakke-Severi)


title: Usvaputki

text: Helsinki, Nosturi 4.4.2008  (Vesku-Riku-Jakke Severi)


title: Estádio Alfredo Jaconi

text: Estádio Alfredo Jaconi on vuonna 1975 käyttöön otettu jalkapallostadion Caxias do Sulin kaupungissa Brasiliassa. Stadionin omistaa Esporte Clube Juventude, joka käyttää sitä kotiotteluissaan. Stadionille mahtuu noin 30 000 katsojaa .


title: Benevento

text: Benevento on kaupunki Italiassa, noin 50 kilometriä Napolista koilliseen. Se on Beneventon maakunnan pääkaupunki. Kaupungissa on noin 60 000 asukasta.


title: Benevento

text:
Benevento sijaitsee strategisesti tärkeän Via Appian varrella Sabato- ja Calorejokien yhdistymispaikassa. Se oli yksi samnilaisten tärkeimmistä kaupungeista, ja noin viidensadan vuoden ajan itsenäisen ruhtinaskunnan pääkaupunki. Vuodesta 969 Beneventossa on ollut katolisen arkkipiispan istuin.
Kaupungissa on hyvin säilynyt Trajanuksen riemukaari vuodelta 114.


title: Juan O’Gorman

text: Juan O’Gorman (6. heinäkuuta 1905 Coyoacán, Meksiko – 17. tammikuuta 1982 México, Meksiko) oli meksikolainen taidemaalari ja arkkitehti.


title: Juan O’Gorman

text:
Vaikka Juan O’Gorman sai nuoruudessaan vaikutteita isältään Cecil Crawford O’Gormanilta, joka oli irlantilais-meksikolainen taidemaalari, O’Gorman suuntautui arkkitehtuuriin. Hän valmistui arkkitehdiksi vuonna 1927. O’Gormanin ensimmäiset työt olivat tyyliltään funktionalismia. Hän oli saanut vaikutteita Le Corbusierilta. Tyypillinen esimerkki oli vuonna 1928 suunniteltu Diego Riveran talo. Hän olikin Meksikon ensimmäisiä funktionalistisia arkkitehteja.
O’Gorman jätti arkkitehtuurin hetkeksi 1930-luvun puolenvälin jälkeen, kun hän pettyi funktionalismmiin. O’Gorman jatkoi uraansa taidemaalarina ja erityisesti muralistina. Arkkitehtuuriin hän pelasi 1950-luvulla. O’Gormanin suurin vaikuttaja tässä vaiheessa oli Frank Lloyd Wright, jonka orgaanista arkkitehtuuria O’Gorman seurasi. Hän yhdisteli moderneja rakanteita paikalliseen arkkitehtuuriin.


title: Juan O’Gorman

text: O’Gormanin yksi merkittävimmistä töistä oli 1950-luvun alussa rakennettu Universidad Nacional Autónoma de Méxicon ikkunaton kirjastorakennus, jonka julkisivulla esitettiin mosaiikkien avulla Meksikon kulttuurihistoriaa. O’Gormanin oma talo on tehty osittain luonnon muovaamaan luolaan ja se oli suunniteltu olemaan sopusoinnussa laavamuodostumien ja ympäröivän luonnon kanssa. Talo rakennettiin 1953–1956 ja tuhottiin vuonna 1969.


title: Juan O’Gorman

text: O’Gorman ei jättänyt maalaustaidetta kokonaan. Hän teki seinämaalauksia 1960- ja 1970-luvulla Meksikon kansallismuseoon Chapultepecin linnaan.


title: Juan O’Gorman

text: O’Gorman teki itsemurhan tammikuussa 1982.


title: Brodnica

text: Brodnica () on kaupunki Puolan pohjoisosassa. Vuonna 2007 siellä oli 27 497 asukasta.


title: Brodnica

text: Kaupungin asutushistoria alkaa vuodesta 1262, jolloin se oli preussilainen kaupunki nimeltä Strasburg. Se on siirtynyt Preussilta Saksalle ja Puolalle. Ensimmäisen maailmansodan jälkeen Versaillesin sopimuksella alue liitettiin Puolaan. Kuningas Sigismundin sisar Anna asui Brodnicassa vuodesta 1604 kuolemaansa vuoteen 1625 asti.


title: Brodnica

text: Nykyisin Brodnica profiloituu teollisuuskaupungiksi: 55% kaupungin asukkaista työskentelee teollisuudessa, 23% palveluissa ja 22% hallinnon alalla. Teollisuudenaloista voimakkaimmin kasvavat puunjalostus-, auto- ja tekstiiliteollisuus.


title: Jussi Leimu

text: Smerts Valdemar Johannes (Jussi) Leimu (21. marraskuuta 1899 Messukylä – 23. tammikuuta 1940) oli suomalainen jääkärimajuri. Hän oli Saksassa sotilaskoulutuksensa saanut jääkäri.


title: Jussi Leimu

text: Hänen vanhempansa olivat liikemies Karl Johan Leimu ja Anni Salonen. Hänet vihittiin avioliittoon ensimmäisen kerran vuonna 1921 Aili Eleonoora Niemisen kanssa ja hänen kuoltuaan vuonna toisen kerran vuonna 1932 Rauna Raittisen kanssa.


title: Jussi Leimu

text: Leimu kävi kansakoulun ja suoritti yksityisesti viidennen luokan Kangasalan yhteiskoulussa vuonna 1929. Hän suoritti Reserviupseerikoulun vuonna 1928 ja aseteknillisen kurssin Helsingissä vuonna 1927 sekä tykistö- ja viestikurssin vuonna 1926 ja konekivääripäällystökurssin vuonna 1929 Suojeluskuntain päällystökoulussa.


title: Jussi Leimu

text: Leimu työskenteli liikeapulaisena Tampereella ennen liittymistään vapaaehtoisena Saksassa sotilaskoulutusta antavaan jääkäripataljoona 27:n täydennysjoukkoon 14. helmikuuta 1917, josta hänet siirrettiin 12. kesäkuuta 1917 alkaen pataljoonan 2. komppaniaan. Leimu suoritti Libaussa vuonna 1917 järjestetyt konekivääri- ja asemestarikurssit.


title: Jussi Leimu

text: Leimu astui Suomen armeijan palvelukseen 11. helmikuuta 1918 varavääpeliksi ylennettynä ja saapui Suomeen (Vaasaan) 25. helmikuuta 1918 jääkärien pääjoukon mukana. Hänet sijoitettiin Suomen valkoiseen armeijaan joukkueenjohtajaksi 3. Jääkärirykmentin 7. jääkäripataljoonan 1. komppaniaan, jonka mukana otti osaa sisällissodan taisteluihin Tampereella, Aittolahdessa, Lyykylässä, Mannikkalassa ja Talissa, missä hän lopulta haavoittui 24. huhtikuuta 1918.


title: Jussi Leimu

text: Leimu palveli sisällissodan jälkeen 3. Jääkärirykmentissä, josta muodostettiin myöhemmin aluksi Savon jääkärirykmentti 3 ja myöhemmin Uudenmaan rykmentti. Hän toimi rykmentissä joukkueenjohtajana ja muonitusaliupseerina toisessa pataljoonassa. Jääkärirykmentistä hänet komennettiin 28. elokuuta 1918 - 15. huhtikuuta 1919 väliseksi ajaksi opettajaksi Kuopion aseseppäkouluun. Leimu erosi armeijasta 15. toukokuuta 1919 ja siirtyi suojeluskuntajärjestöön palvelukseen 20. huhtikuuta 1919 ja hänet sijoitettiin harjoituspäälliköksi Messukylän suojeluskuntaan. Messukylän suojeluskunnan paikallispäälliköksi hänet nimitettiin 1. tammikuuta 1920. Messukylästä hänet siirrettiin 1. kesäkuuta 1921 päälliköksi Pohjois-Hämeen suojeluskuntapiirin toiselle alueelle. Pohjois-Hämeen suojeluskuntapiirin asemestariksi hänet nimettiin 1. heinäkuuta 1922, mistä tehtävästä hänet siirrettiin 1. heinäkuuta 1923 suojeluskuntapiirin asetarkastajaksi ja 1. maaliskuuta 1924 alkaen 2. sotilasohjaajaksi. Edellä mainitun suojeluskuntapiirin päällikön viransijaisuuksia hän hoiti lyhyitä aikoja vuosina 1930 ja 1932.


title: Jussi Leimu

text: Leimu osallistui talvisotaan ensin konekiväärikomppanian päällikkönä ja myöhemmin III pataljoonan komentajana Jalkaväkirykmentti 16:ssa ja osallistui taisteluihin Tolvajärvellä ja Aittojoella, missä hän koki kohtalonsa kaatuen taistelussa Viitavaarassa. Hänet haudattiin Tampereelle Kalevankankaalle sukuhautaan.


title: Jussi Leimu

text: Leimu toimi Jääkäriliiton Tampereen alaosaston sihteerinä vuonna 1924 ja Tampereen metsästys- ja ampumaseuran varapuheenjohtajana vuosina 1929 ja 1932 sekä puheenjohtajana vuonna 1934 sekä Upseerien ampumayhdistyksen Tampereen alaosaston sihteerinä vuonna 1932.


title: Jussi Leimu

text: Leimu voitti suomenmestaruuden sotilaskiväärillä ennätystuloksin vuonna 1930 ja oli Suomen ampujainliiton suurmestariluokan ampuja vapaakiväärissä.


title: Bad Friedrichshall

text: Bad Friedrichshall on kaupunki Saksan eteläosassa Baden-Württembergin osavaltiossa. Vuonna 2011 siellä oli 18 773 asukasta. Kaupunki tunnetaan suolakaivoksistaan. 12 miljoonan neliömetrin kaivos ulottuu kaupungin alle.


title: Bad Friedrichshall

text: Bad Friedrichshall sijaitseen Neckarin ja kahden sen sivujoen, Jagstin ja Kocherin yhtymäkohdassa. Se muodostui sivujokien mukaan nimettyjen Jagstfeldin ja Kochendorfin yhdistyessä kuntainliitoksella 1933. Friedrichshall oli alun perin yhden Jagstfeldin suolakaivoksen nimi.


title: Bad Friedrichshall

text: Toisen maailmansodan aikana kaupungissa oli Natzweiler-Struthofin alileiri Kochensdorf.


title: Jim Magilton

text: Jim Magilton (s. 6. toukokuuta 1969 Belfast, Pohjois-Irlanti) on pohjoisirlantilainen jalkapallovalmentaja ja entinen pelaaja.


title: Jim Magilton

text: Keskikentällä pelannut Magilton aloitti ammattilaisuransa Liverpoolissa ja vietti seuran edustusjoukkueessa kaksi kautta pelaamatta kuitenkaan otteluakaan. Vuonna 1990 hän siirtyi Oxford Unitediin ja pelasi joukkueessa kaikkiaan 150 liigapeliä ennen kuin Alan Ball hankki hänet 600 000 punnalla Southamptoniin helmikuussa 1994.


title: Jim Magilton

text: Valioliigan Southamptonissa Magilton vakiinnutti paikkansa avauskokoonpanossa ja oli seuran kantavia voimia usean kauden ajan David Merringtonin ja Graeme Sounessin alaisuudessa. Kesällä 1997 hän kuitenkin lähti Southamptonista pelattuaan kaikkiaan 124 sarjaottelua, joissa hän oli tehnyt kuusi maalia. Magiltonin uusi seura oli Sheffiel Wednesday, jonne hän siirtyi 1 600 000 punnan hintaan. Hän pelasi seurassa puolentoista kauden aikana vain 14 liigapeliä, joissa teki yhden maalin ennen kuin tammikuussa 1999 siirtyi aluksi lainasopimkselle Ipswichiin ja parin kuukauden päästä teki sopimuksen seuran kanssa. Seuraavan kauden päätteeksi hän pääsi juhlimaan seurassa nousua valioliigaan, jossa seura säilyi kahden vuoden ajan. Magilto pelasi Ipswichissä aina lopettamiseensa kesällä 2006 saakka yli 250 ottelua.


title: Jim Magilton

text: Pohjois-Irlannin maajoukkueessa Magilton pelasi urallaan 52 ottelua ja teki niissä viisi maalia.


title: Jim Magilton

text: Lopetettuaan uransa pelaajana Magilton jatkoi vielä Ipswichissä kaudella 2006/2007 virallisesti pelaajasopimuksella, mutta nousikin potkut saaneen Joe Roylen tilalle joukkueen manageriksi. Magiltonille tarjottiin valmentajasopimusta myös Pohjois-Irlannin maajoukkueesta, joka edellisen valmentajan Lawrie Sanchezin alaisuudessa oli aloittanut EM-karsinnat voitokkaasti, mutta hän kieltäytyi tehtävästä kokemattomuuteensa vedoten.


title: Jim Magilton

text: Magilton sai potkut Ipswichistä huhtikuussa 2009, kun seura ei onnistunut pelaamaan itseään Englannin mestaruussarjan nousukarsintoihin.


title: Karl Shuker

text: Karl P. N. Shuker (s. 1959) on brittiläinen eläintieteilijä. Hän työskentelee kokoaikaisena freelance-kirjailijana ja konsulttina, erikoisalanaan kryptozoologia, jossa hän on kansainvälisesti tunnettu. Shuker matkustaa säännöllisesti ympäri maailman, ja esiintyy myös usein televisiossa ja radiossa. Hänestä on sanottu, että hän "on nykyisin kansainvälisesti tunnustettu kirjailija ja tutkija kaikissa näkökulmissa eläintieteeseen ja selittämättömiin ilmiöihin, itse Heuvelmansin kruununperijä".


title: Karl Shuker

text:
Shuker valmistui Leedsin yliopistosta alanaan eläintiede (zoologia) ja Birminghamin yliopistosta alanaan eläintiede ja vertaileva fysiologia. Hän on jäsenenä monissa tieteellisissä ja kirjailijoiden yhteisöissä. Shuker on kirjoittanut satoja artikkeleita ja 13 kirjaa.
Kirjoituksissaan ja tutkimuksissaan Shuker on ollut ensimmäinen, joka on tuonut yleiseen tietoisuuteen suuren määrän aiemmin vähän tunnettuja eläimiä kryptozoologian alalta. Omien julkaisujensa lisäksi Shuker on Guinnessin ennätysten kirjan eläintieteellinen neuvonantaja. Haarniskaisten laji "Pliciloricus shukeri" on nimetty hänen mukaansa (2005).


title: Meksikon presidentti

text: Meksikon presidentti on Meksikon yhdysvaltojen valtionpäämies. Nykyisen, vuodelta 1917 peräisin olevan perustuslain mukaan presidentti on myös maansa ylin hallinnollinen johtaja ja Meksikon asevoimien ylipäällikkö. Meksikon nykyinen presidentti on Movimiento Regeneración Nacionalin Andrés Manuel López Obrador.


title: Meksikon presidentti

text: Kesällä 2012 käytyjen vaalien jälkeen oli pitkään epäselvää, kummasta tulee presidentti Enrique Peña Nietosta vai Andrés Manuel López Obradorista. Obrador syyti Nietoa äänten ostamisesta. Tuomioistuin julisti elokuussa Nieton vaalien voittajaksi, ja hän vannoi virkavalan joulukuun alussa.


title: Analog Heart

text: Analog Heart on yhdysvaltalaisen rockmuusikon David Cookin vuonna 2006 julkaistu soolodebyytti. David Cook tuotti albumin täysin itse. Laulamisen lisäksi hän soittaa albumin suurimmat kitaraosuudet ja piano-osuudet. Tyyliltään albumi edustaa popvaikutteista vaihtoehtorockia post-grunge vaikutteilla.


title: Analog Heart

text: Vaikka albumi olikin alun perin independent-julkaisu, sen myynti nousi heti Cookin ollessa American Idol kisassa sen 7. tuotantokaudella. Suosion myötä Amazon-sivusto laittoi sivulleen albumin myyntiin ja se oli sivuston ykkössijalla kategoriassa "Today's Top MP3 albums". Albumi poistettiin sivustolta Cookin omasta pyynnöstään.


title: Analog Heart

text: Kaikki kappaleet säveltänyt ja sanoittanut David Cook.


title: Tretjakovin galleria

text: Tretjakovin galleria () sijaitsee Moskovassa ja on eräs Euroopan suurimmista taidemuseoista. Sen laajoissa kokoelmissa on merkittävä osa venäläisen taiteen historiaa.


title: Tretjakovin galleria

text: Kokoelmat saivat alkunsa kahdesta maalauksesta, jotka nuori moskovalainen kauppias, tekstiilitehtailija Pavel Mihailovitš Tretjakov osti vuonna 1856.


title: Tretjakovin galleria

text: Pavel Tretjakovin koti oli 1870-luvulla Moskovan kulttuuripiirien tärkeä henkinen keskus. Taiteenkerääjän kokoelma sisälsi runsaasti maisemamaalauksia, joita hän hankki etenkin Peredvižnikien ryhmän eli Vaeltajiksi kutsutun taiteilijayhdistyksen jäseniltä. Vaeltajiin kuuluivat muun muassa Ilja Repin, Vasili Maksimov, Vasili Surikov ja Aleksei Savrasov.


title: Tretjakovin galleria

text: Kun Tretjakov aloitti taiteen keräilyn, hän päätti samalla perustaa suurelle yleisölle tarkoitetun venäläisen taiteen museon. Vuonna 1892 hän lahjoitti oman ja jo kuolleen veljensä taidekokoelman Moskovan kaupungille. Kokoelmissa oli tuolloin yli 3 000 teosta.


title: Tretjakovin galleria

text:
Tretjakovin Gallerian kyseinen vanha osa rakennettiin vuosina 1902–1904, ja se sijaitsee Moskovan Kremlin eteläpuolella.
Gallerian nykytaiteen osasto sijaitsee 1970-luvulla rakennetussa laatikkomaisessa museorakennuksessa. Kokoelmaan kuuluu 54 000 teosta, joille rakennus on käymässä ahtaaksi. Museo ja Moskovan kaupunki ovat aloittaneet neuvottelut uudesta rakennuksesta, joka täyttäisi 2000-luvun vaatimukset. Uuden rakennuksen valmistuttua vanha rakennus purettaisiin.


title: Tretjakovin galleria

text: Vuosina 1982–1984 suomalainen rakennusyhtiö YIT toteutti Tretjakovin gallerian yhteyteen Depositariumin, jossa on tilat taidevaraston arvokokoelmille sekä työtilat korjaus- ja restaurointitöiden asiantuntijoille. Vuosina 1985–1989 gallerian viereen rakennettiin Insinööritalokompleksi, jonka 13 900 neliömetrin tiloissa on 1 500 neliömetriä näyttelytiloja, 400-paikkainen konferenssisali ja 280-paikkainen luentosali. Lisäksi rakennettiin ja uusittiin gallerian lasikattoja. Uudisrakennusten julkisivut noudattavat vanhan Tretjakovin gallerian arkkitehtonista tyyliä. Kohde sai Suomen Betoniteollisuuden Keskusliiton Vuoden betonirakenne -palkinnon vuonna 1984.


title: Tretjakovin galleria

text: Gallerian tunnetuimpiin töihin kuuluvat muun muassa Andrei Rubljovin "Pyhä kolminaisuus" -ikoni," Vladimirin Jumalanäiti" -ikoni, Wassily Kandinskyn "Kompositio VII", Alexander Ivanovin "Kristuksen ilmestyminen kansalle", Repinin "Iivana Julma ja hänen poikansa Iivana" sekä Kazimir Malevitšin "Musta neliö". Kokoelma on kasvanut vuosien varrella.


title: Tretjakovin galleria

text: Galleria hankkii nykyään pääasiassa nykytaidetta. Nykytaiteen osuus on noin puolet gallerian 150 000 teoksen kokoelmasta, jossa on venäläistä taidetta yli tuhannen vuoden ajalta.


title: William S. Paley

text: William S. Paley (28. syyskuuta 1901 Chicago, Illinois – 26. lokakuuta 1990 New York, New York) oli yhdysvaltalainen radio- ja televisiovaikuttaja ja pitkäaikainen CBS:n pääjohtaja ja hallituksen puheenjohtaja.


title: William S. Paley

text: Paleysta tuli taloudellisissa vaikeuksissa olleen "United Independent Broadcasters"in ja sen omistaman radioasemaverkon "Columbia Network of Stations"in pääjohtaja vuonna 1928. Paley antoi yritykselle uudeksi nimeksi Columbia Broadcasting System ja toimi sen johdossa seuraavat yli 50 vuotta.


title: Filippiinienmeri

text: Filippiinienmeri on Tyynenmeren länsireunalla sijaitseva reunameri. Se rajoittuu lännessä Taiwaniin ja Filippiineihin, pohjoisessa Japaniin, idässä Mariaanien saariryhmään ja etelässä Palaun tasavaltaan. Alueella käytiin toisen maailmansodan aikana liittoutuneiden ja Keisarillisen Japanin laivaston välinen Filippiinienmeren taistelu kesäkuussa 1944.


title: Filippiinienmeri

text: Filippiinienmeren pinta-ala on noin 1 040 000 neliökilometriä, keskisyvyys 4 108 metriä ja syvin kohta Filippiinien haudassa 10 057 metriä. Merenpohja on moni-ilmeinen suurine korkeuseroineen ja alueella on maankuoren aktiivisuutta ja vulkaanista toimintaa, koska mannerlaatoista Filippiinienmeren laatta, Indo-Australian laatta ja Euraasian laatta vuorovaikuttavat toisiinsa sekä muodostavat törmäyksissä uutta maaperää. Filippiinienmeren itäreunalla sijaitseva Mariaanien hauta on merkittävin Pohjois-Tyynenmeren lounaisosan merenpohjan muodostuma. Hautavajoama on noin 2 500 kilometriä pitkä ja keskinmäärin 70 kilometriä leveä, Guamin saaren kohdalla 340 kilometriä leveä. Samassa paikassa on myös maapallon syvin tunnettu paikka, 11 034 metriä merenpinnan alapuolella sijaitseva Challengerin syvänne.


title: Filippiinienmeri

text: Päiväntasaajavirta on vallitseva merivirta Filippiinienmerellä. Se kulkee idästä Filippiinien rannikolle. Filippiinienmeren koillisosasta saa alkunsa merivirta Kurosivo, joka virtaa edelleen pohjoiseen Japaniin ja Itä-Kiinan merelle. Vallitseva ilmasto on trooppisen merellinen, jossa sateisen lämmin lounainen monsuuni on vallitseva kesäkuulta lokakuulle, kylmän kuiva luoteinen monsuuni marraskuulta maaliskuulle ja maaliskuulta toukokuuhun lämmin sekä kuiva kausi.


title: Filippiinienmeri

text: Filippiinienmeren ekosysteemi on monimuotoinen ja eliölajisto runsaslukuinen. Rannikkovesissä tavataan noin 500 korallilajia ja 20 prosenttia tunnetuista äyriäislajeista on löydetty Filippiinienmereltä. Alueella esiintyviä lajeja ovat muun muassa merikilpikonnat, hait, mureenat, tursaat, merikäärmeet sekä lukuisat kalalajit kuten tonnikalat. Merialue on muun muassa japaninankeriaan, tonnikalojen ja valaiden lisääntymisaluetta.


title: Filippiinienmeri

text: Hallitsematon metsäkato valuma-alueilla ja siitä johtuva maaperän eroosio, kuten myös vesien saastuminen ja ilman saastuminen aiheuttavat alueella ympäristöongelmia. Lisääntyvä vesien saastuminen aiheuttaa merkittävää haittaa rannikkon mangrovemetsissä, jotka ovat kalojen tärkeitä kutualueita.


title: FK Metalist Harkova

text: Metalist (, ) oli jalkapalloseura Harkovasta, Ukrainasta.


title: FK Metalist Harkova

text: Seura perustettiin vuonna 1925 nimellä "HPZ" (suom. Harkovan höyryveturitehdas). Historian saatossa se on pelannut myös nimillä "Traktor" (1946), "Dzeržinets" (1946–49) ja "Avangard" (1949–1966) ennen Metallist-nimen ottamista käyttöön vuonna 1967.


title: FK Metalist Harkova

text: Kymmenen vuotta perustamisensa jälkeen joukkue voitti Harkovan mestaruuden ja pääsi Neuvostoliiton cupiin. Sen parhaimmat vuodet ajoittuivat kuitenkin toisen maailmansodan jälkeiseen aikaan. Ensimmäisen kerran se nousi Neuvostoliiton B-kakkosliigaan vuonna 1947, mutta putosi vain yhden kauden jälkeen. Vuonna 1956 joukkue nousi uudelleen Neuvostoliiton B-kakkosliigaan ja neljän vuoden kuluttua kolmanneksi korkeimmalle sarjatasolle kakkosliigaan.


title: FK Metalist Harkova

text: Vuonna 1978 Metallist nousi ykkösliigaan (toinen sarjataso) ja viimein pääsarjatasolle kauden 1979 päätteeksi. Joukkue pelasi Neuvostoliiton liigassa kaikkiaan kymmenen kauden ajan pääasiassa keskikastin joukkueena. Vuonna 1983 se selviytyi Neuvostoliiton cupin loppuotteluun, jossa kuitenkin hävisi toiselle ukrainalalaisjoukkueelle Šahtjor Donetskille. Vuonna 1988 Metallist selvityi toistamiseen cup-finaaliin ja voitti Moskovan Torpedon. Tätä myötä se pääsi myös Cup-voittajien cupiin, missä kuitenkin putosi puolivälierävaiheessa hollantilaiselle Rodalle.


title: FK Metalist Harkova

text: Neuvostoliiton romahdettua ja Ukrainan itsenäistyttyä Metalist on pelannut Ukrainan pääsarjassa lukuun ottamatta vuosia 1994–1998 ja kautta 2003–2004, jolloin se pelasi sarjatasoa alempana. Kaudella 2002–2003 Metalist jäi sarjassa viimeiseksi, vaikka oli edelliskaudella taistellut tiukasti eurocup-paikoista. Joukkue kuitenkin voitti divisioonamestaruuden ja nousi välittömästi takaisin pääsarjaan kaudeksi 2004–2005. Viime vuosina Metalist on lukeutunut Ukrainan kärkijoukkueisiin suurseurojen Dynamon ja Šah’tarin takana. Kausina 2006–2007 ja 2007–2008 se saavutti pronssia ja pääsi jälkimmäisellä kaudella UEFA-cupin ensimmäiselle kierrokselle. Kaudella 2008–2009 se selvitti tiensä 16 parhaan joukkoon. Metalist sai Ukrainan pääsarjassa pronssia myös kaudella 2008–2009 ja pronssiputki jatkui kausilla 2009–2010, 2010–2011 ja 2011–2012. Eurooppa-liigassa se selviytyi kaudella 2009–2010 play-off -kierrokselle, kaudella 2010–2011 32 parhaan joukkoon ja kaudella 2011–2012 puolivälieriin. Seura meni konkurssiin vuonna 2016 talousrikoksista epäillyn omistaja Serhi Kurtšenkon paettua syytteitä Venäjälle.


title: FK Metalist Harkova

text: Metalistin perinnettä jatkamaan perustettiin uusi seura "FK Metalist 1925" joka pelaa kaudella 2017–2018 kolmannella sarjatasolla.


title: Bizarre Domination

text: Bizarre Domination on Terveiden Käsien vuonna 1992 levyttämä EP, jonka julkaisi Alternative Action Records. Se nauhoitettiin Soundmix-Studiolla 29. maaliskuuta 1992. EP:llä on viisi kappaletta ja se on tunnettuja suomalaisia hardcore punk-julkaisuja.


title: Vasja Bajc

text: Vasja Bajc (s. 19. tammikuuta 1962) on slovenialainen entinen mäkihyppääjä, joka sittemmin on menestynyt valmentajana.


title: Vasja Bajc

text: Bajcin uran parhaimmat vuodet ajoittuivat 1980-luvulle, jolloin Slovenia kuului vielä Jugoslaviaan. Hänen paras henkilökohtainen sijoituksensa maailmancupin osakilpailussa oli viides sija vuonna 1980 Planicassa käydyssä normaalimäen kilpailussa. Vuonna 1984 Bajc hyppäsi Jugoslavian viidenneksi sijoittuneessa joukkueessa joukkuemäen MM-kisoissa.


title: Vasja Bajc

text: Hyppyuransa jälkeen Bajc on tehnyt pitkän valmennusuran. Vuosina 1994–2002 hän valmensi Japanin mäkimaajoukkuetta maan huippuvuosina, ja toimi sen jälkeen Alankomaiden ja Ruotsin päävalmentajana. Tšekin maajoukkuetta hän valmensi vuosina 2004–2006, jolloin Jakub Janda saavutti kaksi arvokisamitalia sekä maailmancupin kokonaiskilpailun ja mäkiviikon voiton. Tämän jälkeen hän toimi kotimaansa Slovenian joukkueen valmentajana tammikuuhun 2007. Myöhemmin samana vuonna Bajc nimettiin Turkin maajoukkueen päävalmentajaksi.


title: Graça Aranha

text: José Pereira da Graça Aranha (tav. Graça Aranha, 21. kesäkuuta 1868 São Luis, Maranhão Brasilia – 26. tammikuuta 1931 Rio de Janeiro, Brasilia) oli brasilialainen juristi, diplomaatti ja kirjailija. Hän oli yksi Brasilian kirjallisuuden akatemian perustajista ja brasilialaisen modernismin uranuurtajia. Hänen mukaansa on nimetty Graça Aranha -kirjallisuuspalkinto.


title: Ton Lokhoff

text: Ton Lokhoff (s. 25. joulukuuta 1959) on alankomaalainen jalkapallovalmentaja ja entinen pelaaja. Kesäkuusta 2014 lähtien hän on toiminut VfL Wolfsburgin apuvalmentajana.


title: Ton Lokhoff

text: Keskikentällä pelannut Lokhoff pelasi suurimman osan urastaan kotikaupunkinsa joukkueessa NAC Bredassa, ja hänet tunnetaankin lempinimellä ”Mister NAC”. Lokhoff nousi seuran edustusjoukkueeseen vuonna 1978 ja pelasi neljän kauden aikana 98 ottelua, joissa hän teki yhdeksän maalia. Vuosina 1982–1986 hän pelasi hollantilaisessa suurseurassa PSV Eindhovenissa, missä hän voitti Alankomaiden liigamestaruuden vuonna 1986. Vuosina 1986–1988 Lokhoff pelasi Ranskan kakkosliigassa Nîmes Olympiquessa ja 1988–1988 rotterdamilaisessa Feyenoordissa, minkä jälkeen palasi takaisin tuolloin toiseksi korkeimmalla sarjatasolla pelanneeseen NAC:iin. Kauden 1992/93 päätteeksi Lokhoff pääsi juhlimaan sarjanousua joukkueessa. Hän pelasi NACissa vuoteen 1996 saakka, jolloin lopetti uransa.


title: Ton Lokhoff

text: Alankomaiden maajoukkueessa Lokhoff pelasi urallaan kolme ottelua.


title: Ton Lokhoff

text: Pelaajauransa jälkeen Lokhoff toimi aluksi NAC:issa apuvalmentajana ja nousi vuonna 2003 seuran päävalmetajaksi. Hän valmensi joukkuetta vuoteen 2006 saakka. Kesällä 2006 hän siirtyi SBV Excelsiorin peräsimeen. Hän luotsasi seuran debyyttikaudellaan Eredivisiessä sijalle 16 ja sarjapaikka säilyi niukasti. Seuraavalla kaudella vauhti kävi kuitenkin liian kovaksi ja Excelsior putosi liigasta. Lokhoff sai kuitenkin jatkaa päävalmentajana, mutta nousuhaaveiden kariuduttua keväällä 2009 hän ei neuvotellut enää jatkosta seuran kanssa.


title: Ton Lokhoff

text: Syyskuussa 2009 Lokhoff siirtyi maanmiehensä Huub Stevensin apulaisvalmentajaksi itävaltalaisseura Red Bull Salzburgiin. Kaksikko johdati seuran Itävallan mestariksi kaudella 2009/10. Seuraavalla kaudella Red Bull ei kuitenkaan kyennyt haastamaan FK Austria Wieniä ja SK Sturm Grazia mestaruuskamppailussa, minkä seurauksena Stevens ja Lokhoff saivat potkut huhtikuussa 2011.


title: Ton Lokhoff

text: Joulukuussa 2011 Lokhoff palasi päävalmentajaksi Eredivisien putoamiskamppailuun vajonneen VVV-Venlon peräsimessä. Lokhoffin johdolla seura säilytti putoamiskarsintojen kautta sarjapaikkansa. Kaudella 2012/13 joukkue juuttui jälleen putoamiskamppailuun. Tällä kertaa Lokhoff ei onnistunut pelastamaan Venloa putoamiselta, sillä joukkue hävisi putoamiskarsinnoissa Go Ahead Eaglesille. Lokhoff sai potkut kauden jälkeen.


title: Ton Lokhoff

text: Pian Venlosta saamiensa potkujen jälkeen Lokhoffista tuli Huub Stevensin apuvalmentaja kreikkalaisseura PAOKiin. Kaksikko sai kuitenkin potkut maaliskuussa 2014 heikkojen tulosten vuoksi. Pian potkujen jälkeen Lokhoff jatkoi yhteistyötään Stevensin kanssa VfB Stuttgartissa. Kauden 2013/14 jälkeen Lokhoff jätti Stuttgartin ja siirtyi Dieter Heckingin apuvalmentajaksi VfL Wolfsburgiin.


title: Auranmaan Viikkolehti

text: Auranmaan Viikkolehti on tilattava paikallislehti, joka ilmestyy Auranmaan talousalueella. Lehden toimitus sijaitsee Pöytyän kunnassa, Kyrön taajamassa. Lehti ilmestyy kaksi kertaa viikossa, tiistaisin ja perjantaisin. Lehteä julkaisee Priimus Media Oy, joka on osa TS-Yhtymää. Lehti leviää Pöytyälle, Oripäähän, Tl Koskelle, Marttilaan ja Auraan sekä Tarvasjoelle Liedossa.


title: Auranmaan Viikkolehti

text: Vuonna 1926 ilmestyi ensimmäinen lehti, silloiselta nimeltään Kunnallinen Viikkolehti. Vuonna 1998 "Kunnallinen Viikkolehti" muutti nimensä nykyiseksi "Auranmaan Viikkolehdeksi".


title: Auranmaan Viikkolehti

text: "Auranmaan Viikkolehden" levikki vuosina 2006–2014:


title: Oleksi Myh’ailytšenko

text: Oleksi Oleksandrovytš Myh’ailytšenko (s. 30. marraskuuta 1963 Kiova) on ukrainalainen jalkapallovalmentaja ja entinen keskikenttäpelaaja. Häntä pidetään eräänä kaikkien aikojen parhaista ukrainalaisista jalkapalloilijoista.


title: Oleksi Myh’ailytšenko

text: Hyökkäävänä keskikenttämiehenä pelannut Myh’ailytšenko aloitti uransa kotikaupunkinsa suurseurasta Kiovan Dynamosta. Hän pelasi seuran edustusjoukkueessa vuodet 1985–1990 ja voitti Neuvostoliiton mestaruuden kolmesti ja Neuvostoliiton Cupin neljästi. Lisäksi hän saavutti joukkueessa vuonna 1986 Euroopan Cup-voittajien Cupin voiton. Vuonna 1988 Myh’ailytšenko pelasi Neuvostoliiton maajoukkueessa, joka saavutti hopeaa Länsi-Saksan EM-kisoissa. Myöhemmin samana vuonna hän voitti olympiakultaa Soulin kisoista. Kyseisenä vuonna hänet valittiin Neuvostoliiton vuoden pelaajaksi.


title: Oleksi Myh’ailytšenko

text: Kauden 1990/1991 Myh’ailytšenko pelasi Italiassa Sampdorian joukkueessa ja hän voitti kauden päätteeksi Serie A:n mestaruuden. Uransa loppuvuodet 1991–1996 hän pelasi Skotlannissa Rangersin joukkueessa, missä hän voitti Skotlannin liigamestaruuden viidesti ja Skotlannin Cupin kolmesti.


title: Oleksi Myh’ailytšenko

text: Maajoukkueurallaan Myh’ailytšenko pelasi kaikkiaan 44 A-maaottelua, joista Neuvostoliiton paidassa 36. Näissä otteluissa hän teki yhteensä (9 maalia), IVY:n joukkueessa viisi ja Ukrainan joukkueessa kaksi. 1988 EM-turnauksesta hän sai hopeaa. Sen lisäksi hän oli mukana vielä IVY:n joukkueessa 1992 EM-kisoissa. Loukkaantumisen takia Myh’ailytšenko joutui jättämään väliin vuoden 1990 MM-kisat.


title: Oleksi Myh’ailytšenko

text: Lopetettuaan oman uransa pelaajana Myh’ailytšenko palasi takaisin Kiovaan ja toimi Dynamossa Valeri Lobanovskyn apuvalmentaja aina tämän kuolemaan saakka vuoteen 2002, minkä jälkeen hän nousi päävalmentajaksi. Hän johdatti joukkueen kahteen peräkkäiseen liigamestaruuteen vuosina 2003–2004 ja cup-voittoon vuonna 2003. Myh’ailytšenko toimi Ukrainan alle 21-vuotiaitten maajoukkueen päävalmentajana vuodesta 2004 lähtien ennen kuin siirtyi A-maajoukkueen peräsimeen tammikuussa 2008.


title: Oleksi Myh’ailytšenko

text: Myh’ailytšenkon pesti maajoukkueessa jäi kuitenkin lyhyeksi Ukrainan jäätyä ulos MM-kisoista 2010, sillä Ukrainan liitto ei halunnut jatkaa hänen sopimustaan karsintojen jälkeen.


title: Hryhori Surkis

text: Hryhori Myhailovytš Surkis (s. 4. syyskuuta 1949 Odessa) on ukrainalainen poliitikko, suurliikemies ja oligarkki. Korrespondent-lehti arvioi hänen ja hänen veljensä yhteisomistuksen arvoksi 530 miljoonaa Yhdysvaltain dollaria vuonna 2013. Kansallisuudeltaan hän on juutalainen.


title: Hryhori Surkis

text: Surkis toimi Ukrainan jalkapalloliiton puheenjohtajana vuodesta 2000 lähtien. Hän myös vastasi Ukrainan osalta 2012 EM-kisoista, jotka maa järjesti yhdessä Puolan kanssa. Hän on ollut myös UEFAn hallituksen ja KOK:n jäsen. Vuosina 1993–1998 Surkis toimi Kiovan Dynamon puheenjohtajana. Nykyisin tehtävässä toimii hänen veljensä Ihor.


title: Liga de Fútbol Profesional Boliviano

text: Liga de Fútbol Profesional Boliviano on Bolivian jalkapalloilun pääsarja. Liiga käynnistyi vuonna 1977.


title: Liga de Fútbol Profesional Boliviano

text: Bolivian jalkapalloliitto perustettiin vuonna 1925, mutta jo ennen sitä Boliviassa toimi vuonna 1914 käynnistynyt pääkaupunki La Pazin jalkapalloliiton alaisuudessa toiminut sarja. Bolivian liitto järjesti ensimmäisen mestaruusturnauksen, "Copa Simón Bolívarin", vasta vuonna 1960, jolloin siihen ottivat osaa eri alueellisten liittojen joukkueet, mutta La Pazin liiga säilyi vielä senkin aikana arvostetuimpana kilpailuna. Nykyinen ammattilaisliiga käynnistyi vuonna 1977. Aluksi sarjaan kuului 16 joukkuetta, mutta vuodesta 1991 lähtien joukkueita on ollut 12.


title: Liga de Fútbol Profesional Boliviano

text: Monien muiden Etelä-Amerikan tavoin myös Bolivian liigassa pelataan kauden aikana kaksi sarjaa: "Apertura" ja "Clausura", joista kummallakin oma mestarinsa. Bolivia kuitenkin noudattaa samanlaista sarjakautta kuin esimerkiksi Pohjoismaat: kausi alkaa keväällä ja päättyy syksyllä. Apertura eli avaussarja pelataan keväällä ja Clausura eli sulkemissarja syksypuolella. Clausura-sarja pelataan kahdessa lohkossa, joista kummastakin kaksi parasta etenee välieriin.


title: Liga de Fútbol Profesional Boliviano

text: Liigasta kolme joukkuetta pääsee Copa Libertadoresiin ja kaksi joukkuetta Copa Sudamericanaan. Kauden päätteeksi pistekeskiarvoltaan heikoin joukkue putoaa sarjatasoa alemmas alueliigoista koostuvaan "Simón Bolívariin" ja toiseksi huonoin pelaa karsinnat "Simón Bolívarin" kakkosta vastaan.


title: Liga de Fútbol Profesional Boliviano

text: Vuoteen 2002 saakka joka kaudella oli vain yksi mestari, joka ratkaistiin cup-muotoisesti sarjojen voittajien kesken. Vuosina 2003–2005 oli käytössä syksyllä alkanut ja keväällä päättynyt kausi.


title: Liga de Fútbol Profesional Boliviano

text: "Liga de Fútbol Profesional Boliviano"


title: Zeitz

text: Zeitz on kaupunki Saksassa Saksi-Anhaltin osavaltion eteläisimmässä osassa. Se sijaitsee Saalen sivujoen Weiße Elsterin laaksossa nelisenkymmentä kilometriä Leipzigista etelään. Vuodesta 1652 vuoteen 1718 Zeitz oli Sachsen-Zeitzin herttuakunnan pääkaupunki. Kaupungin nähtävyyksiä ovat muun muassa "Schloss Moritzburg" ("Moritzburgin linna"), "Deutsche Kinderwagenmuseum" ("Saksan lastenvaunumuseo") sekä tuomiokirkko "Zeitzer Dom".


title: Zeitz

text: Kaudella 1961–1990 Zeitzin vuotuinen keskilämpötila oli 9,0 °C. Kylmin kuukausi oli tammikuu (–0,1 °C) ja lämpimin heinäkuu (18 °C). Keskimääräinen vuotuinen sademäärä oli 564 mm. Sateisin kuukausi oli kesäkuu ja vähäsateisimmat vastaavasti tammi-helmikuu sekä lokakuu.


title: Zeitz

text: Varhaiskeskiajalla nykyinen Zeitzin seutu kuului Thüringenin kuningaskuntaan. Burgscheidungenin liepeillä Unstrut-joen rantamilla vuonna 531 käydyssä taistelussa frankkilaiset merovingit voittivat thüringeniläiset, joiden valtakunta liitettiin frankkien valtakuntaan. Zeitzin alueelle alkoi muuttaa slaavilaisia talonpoikia. Kuningas Henrik I Linnustaja rakennutti nykyisen "Schloss Moritzburgin" paikalle linnan talonpoikien valvomiseksi. Varhaisin asiakirjamaininta Zeitzista on vuodelta 967 muodossa "Cici". Zeitz toimi piispan asuinpaikkana vuodesta 968 vuoteen 1028, jolloin asuinpaikaksi vaihtui Naumburg. Jälleen 1200-luvulla piispat asuivat Zeitzissa. Koko hiippakunta lakkautettiin 1564 piispa Julius von Pflugin kuoltua. Barokkityylinen "Schloss Moritzburg" rakennettiin 1600-luvulla, ja samaan aikaan kaupunkiin kohosi useita barokkirakennuksia.


title: Zeitz

text: 1800-luvulla Zeitziin alkoi kehittyä ruskohiileen perustuvaa teollisuutta. Rautatieverkkoon kaupunki liitettiin 1859. Teollinen toiminta monipuolistui. Kansallissosialismin kaudella Zeitzin tuntumassa sijaitseviin Rehmdorfiin ja Gleinaan perustettiin keskitysleiri Wille, joka toimi Buchenwaldin keskitysleirin alaisuudessa. Suurin osa Willen vangeista oli unkarinjuutalaisia, tunnetuimpana tuleva kirjailija Imre Kertész. Useat vangit saivat surmansa liittoutuneiden pommituksissa, sillä väestönsuojat oli varattu leirin henkilökunnalle. Teollisuutensa tähden Zeitzia pommitettiin runsaasti, ja kaupunki kärsi mittavia aineellisia ja inhimillisiä tappioita. Valtiojohtoisuus jatkui toisen maailmansodan jälkeen, sillä Zeitz kuului Neuvostoliiton miehitysvyöhykkeeseen. Sosialismin aikana 1945–1990 Zeitzin keskiaikainen kaupunki tuhottiin lähes täysin. Evankelinen pastori Oskar Brüsewitz teki polttoitsemurhan "Michaeliskirchen" ("Mikaelin kirkon") edustalla 18. elokuuta 1976 vastalauseena DDR:n politiikalle, joka suhtautui kielteisesti kirkolliseen toimintaan. Saksan jälleenyhdistymisen jälkeen Zeitzin väkiluku romahti noin neljänneksen ja työttömyys kohosi, kun DDR:n aikaista teollisuutta purettiin. Kaupungin keskiaikaisia rakennuksia on pyritty restauroimaan.


title: Zeitz

text: Zeitziin liitettiin 1. heinäkuuta 2009 seuraavat kunnat: Döbris (Neu-Pirkau), Geußnitz, Kayna, Nonnewitz ja Würchwitz. 1. tammikuuta 2010 seurasivat Theißen ja Luckenau. Kaupungin pinta-ala kasvoi yli kolminkertaiseksi, väkiluku vain muutamia tuhansia.


title: Zeitz

text: Zeitzin väkiluku on laskenut jyrkästi vuodesta 1950, jolloin se oli 46 762.


title: Zeitz

text: Kaupungin merkittäviä teollisuuslaitoksia ovat suklaatehdas Zetti ja lastenvaunuja valmistava Zekiwa, jolla tosin ei ole enää tuotannollista toimintaa Zeitzissa. Sokerinjalostamo Südzucker AG on alallaan Euroopan moderneimpia. Zeitzin alueen ruskohiiliteollisuutta on niin ikään nykyaikaistettu. Südzucker Bioethanol GmbH perusti Zeitziin vuonna 2005 jalostamon, joka tuottaa vuodessa noin 260 000 m³ bioetanolia.


title: Zeitz

text: Zeitz sijaitsee valtateiden 2, 91 ja 180 risteyksessä (Bundesstraße 2 Leipzig–Gera, Bundesstraße 91 Zeitz−Weißenfels ja 180 Naumburg−Altenburg). Kaupungin kautta kulkee rautatielinja Leipzig–Gera–Saalfeld. Lisäksi kaupungista on ratayhteys Weißenfelsiin, Naumburgiin ja Altenburgiin.


title: Zeitz

text: Zeitzin ystävyyskaupunkeja ovat Detmold (Nordrhein-Westfalen) ja Tosu (Saga-ken, Japani).


title: Zeitz

text: Tunnettuja Zeitzissa syntyneitä tai vaikuttaneita henkilöitä ovat muun muassa säveltäjä Heinrich Schütz (1585–1672), muusikko Anna Magdalena Bach (1701–1760) ja tutkija Clemens Denhardt (1852–1929).


title: EPROM

text: EPROM () on haihtumatonta puolijohdemuistia, jolle voidaan kirjoittaa erillisellä laitteella normaalia käyttöjännitettä suuremmalla jännitteellä ja joka voidaan tyhjentää voimakkaan ultraviolettivalon avulla. Tyhjennykseen sopii parhaiten aallonpituudeltaan 235 nm:n UV-valo, jolloin piiri tyhjenee noin puolessa tunnissa. EPROM:in tunnistaa helposti piirin päällä olevasta kvartsilasi-ikkunasta, joka siinä on oltava tyhjentämistä varten. Ikkunan päälle liimataan usein foliotarra vahinkotyhjentymisen estämiseksi. EPROM:ia käytettiin aiemmin yleisesti PC-tietokoneiden BIOS-piireinä.


title: EPROM

text: EPROM:in kehitti israelilainen insinööri Dov Frohman vuonna 1971.


title: Jornal do Brasil

text: Jornal do Brasil, usein JB, on päivittäin ilmestyvä brasilialainen sanomalehti, jota julkaisee Rio de Janeirossa Editora JB. Lehti on perustettu 1891, ja se on kolmanneksi vanhin ilmestyvä brasilialainen sanomalehti "Diário de Pernambucon" ja "O Estado de São Paulon" jälkeen. Siitä tuli 1950-luvulla keskusta-vasemmistolainen keskiluokan lehti, johon kirjoittivat merkittävät brasilialaiset toimittajat ja kirjailijat. Se oli Brasilian diktatuurin vastustaja, joka kuitenkin välttyi lakkauttamiselta vaikka kävi lähellä konkurssia. Toistuvasti se pilkkasi sensuuria julkaisemalla sensuroitujen uutisten tilalla kakkureseptejä, ilmiselviä valheita ja vuosikymmenten takaisia uutisia.


title: Jornal do Brasil

text: Vuonna 2002 lehden osti liikemies Nelson Tanure, mutta se säilytti edelleen vasemmistolaisen asenteen verrattuna pääkilpailijaansa "O Globoon".


title: Jornal do Brasil

text: Lehden kooksi muutettiin 2000-luvun alun uudistuksissa berliner-koko, ja sen irtonumeromyynti nousi yli neljänneksen vuonna 2007.


title: Campionato Primavera

text: Campionato Nazionale Primavera - Trofeo Giacinto Facchetti on italialainen jalkapallosarja. Se on tarkoitettu Serie A ja Serie B -liigojen joukkueitten alle 20-vuotiaille pelaajille. Vuoden 2006 lopulla sarja nimettiin edesmenneen Interin pelaajan ja puheenjohtajan Giacinto Facchettin mukaan. Sarjan nimi tarkoittaa suomeksi kevätmestaruussarjaa.


title: Campionato Primavera

text: Ensimmäisen kerran sarja pelattiin kaudella 1962/63. Kauteen 1968/69 A- ja B-sarjojen joukkueet pelasivat eri sarjoissa. Nykyään sarjan 42 joukkuetta on jaettu kolmeen lohkoon. Lohkoista yhteensä 16 joukkuetta etenee cup-muotoisena pelattavaan lopputurnaukseen. Sarjan järjestää Italian ammattilaisjalkapalloliiga ("Lega Nazionale Professionisti").


title: Hovimarsalkka

text: Hovimarsalkka on hallitsijan hovin taloudesta vastaava virkamies, joka samalla toimii hovikunnan esimiehenä. Hän on hovin talouspuolen korkein virkamies. Hovimarsalkan alaisuudessa toimii hovifuriiri, jonka tehtävänä on valvoa hovin palveluskuntaa ja hoitaa hovin päivittäistä taloutta.


title: Hovimarsalkka

text: Ruotsin kuninkaan hovissa on ensimmäinen hovimarsalkka, joka toimii hovimarsalkanviraston päällikkönä. Hänen alaisuudessaan työskentelee taloustavarainkamarin intendentti, kuninkaan taidekokoelmien intendentti, hovikamreeri, taloudenhoitaja, talouskirjanpitäjä, hovifuriiri ja Tukholman linnan taloudenhoitaja.


title: Barrikadi

text: Barrikadi eli katusulku on helposti käyttöön otettavista tavaroista, kuten ajoneuvoista, palavista autonrenkaista, huonekaluista, katukivistä ynnä muusta rakennettu tilapäinen liikenne-este. Jotta barrikadi estäisi liikenteen mahdollisimman tehokkaasti, se rakennetaan yleensä kadun, sillan tai muun kapeikon poikki. Levottomuuksien tai vallankumousten aikana rakennettuja barrikadeja yleensä puolustetaan raivaamista vastaan asein tai muuta väkivaltaa käyttämällä. Barrikadeja rakennettiin erityisesti Pariisissa Ranskan vallankumouksen aikana sekä vuosina 1830 ja 1848, mutta itse sana syntyi jo 1500-luvun lopulla Ranskan sisällissodassa. Ranskan sana "barricade" on ilmeisesti syntynyt sanasta "barrique", tynnyri, sillä aikoinaan barrikadeissa käytettiin maa-aineksella täytettyjä tynnyreitä.


title: Lambretta (skootteri)

text: Lambretta on perinteinen käsivaihteinen kaksitahtinen skootteri, jota valmisti milanolainen "Innocenti" Italiassa 1947–1972. Lambretta-nimi tulee Lambrosta, joka on Pon sivujoki. 1970-luvun alussa yhtiö joutui taloudellisiin vaikeuksiin ja lopetti toimintansa 1972. Lambrettan valmistus jatkui senkin jälkeen vielä Espanjassa ja Intiassa . Lambrettan brändiä on yritetty emoyhtiön konkurssin jälkeen elvyttää useita kertoja, mutta tavaramerkin, logon ja oikeuksien haltijuus on kiistanalainen ja lainvoimaisuus epäselvä .


title: Lambretta (skootteri)

text: Seattlessa vaikuttava Khuranan liikemiessuku markkinoi Yhdysvalloissa taiwanilaisen "Her Chee Industrialin" valmistamia skoottereita "Lambretta International" -tuotemerkillä. Valikoimassa on kolme nykyaikaista, uudelleenbrändättyä Adly-skootteria: Uno 50 cm³, Due 50 cm³ ja Uno 150 cm³.


title: Lambretta (skootteri)

text: Britteinsaarilla toimiva PM Tuning valmistaa piensarjoina Scomadi Turismo Leggera -skoottereita, joiden ulkoinen olemus noudattaa Lambrettan viimeistä GP-sarjaa, mutta skoottereissa on Piaggion nelitahtinen nestejäähdytteinen "Quasar 250" -moottori ja variaattoriveto.


title: Lambretta (skootteri)

text: Lambretta eroaa aikalaisestaan ja pahimmasta kilpailijastaan Vespasta monissa perusratkaisuissaan, vaikka molemmat luetaan klassisiin peltiskoottereihin . Lambrettassa käytetään moottoripyöristä tuttua putkirunkoa ja toisiovedossa ketjuja, toisin kuin Vespassa, jossa on automainen itsekantava monokokki ja suoraveto. Lambrettan moottori on suoraan istuimen alla, kun taas Vespassa se sijaitsee epäkeskosti oikeassa sivuposkessa. Parhaita Lambrettoja pidettiin Vespaa urheilullisempana vaihtoehtona , mutta usein luotettavuuden kustannuksella.


title: Lambretta (skootteri)

text: Innocentin valmistamiin Lambrettoihin kuuluvat muun muassa katetut mallisarjat Li 125 ja 150, TV 175 ja SX 200. Innocenti aloitti kuitenkin paljailla Lambretta-malleilla, joissa tekniikka oli näkyvissä. Näihin lukeutuvat muun muassa varhaistuotannon alkupään sarjat A, B, C, D, E, F, sekä myöhemmät 50–75-kuutioiset Luna, Vega ja Cometa. Viimeinen italialaisvalmisteinen malli oli 1969 esitelty GP 200 (DL 200) .


title: Lambretta (skootteri)

text: Lambrettoja tehtiin Innocentin valtuuttamana lisenssivalmistajalla Espanjassa 1952–1989 - kauan emoyhtiön sulkemisen jälkeen. Valmistajana toimi "Lambretta Locomociones SA" Eibarissa, mutta pian yhtiö ryhtyi käyttämään tuotantonimeä "Serveta". Serveta valmisti Li 150 Series II ja SX 200 -malleja (nimellä "Jet 200").


title: Lambretta (skootteri)

text: Ensimmäinen intialainen lisenssivalmistaja oli API ("Auto Products of India"), joka aloitti tuotannon ainoastaan kotimarkkinoille tarkoitetulla, Euroopassa vanhentuneella D-mallilla. Myöhemmin API jatkoi Li-malliin perustuvilla tuotteilla, jotka kantoivat nimeä "Lamby Polo", koska oikeudet Lambretta-nimeen olivat SIL:llä.


title: Lambretta (skootteri)

text: SIL ("Scooters India Ltd.") osti Innocentilta muotit ja työkalut 1970-luvun alussa ja aloitti GP 200 -mallin valmistamisen Intiassa vuosikymmenen puolivälissä. GP-mallin valmistus maassa jatkui 2000-luvun vaihteeseen saakka.


title: Lambretta (skootteri)

text: Nykyään Lambrettan skootterit ovat arvostettuja keräilykohteita ja eräille skootterismin kulttiesineitä . Merkin ympärille on kehittynyt vilkas kerhotoiminta ja entisöintiharrastus.


title: Lambretta (skootteri)

text: Maineensa huipulla 1960–luvun alussa Lambretta oli modien suosima kulkuneuvo. Quadrophenia-elokuvan pääosan esittäjä Jimmy (Phil Daniels) ajoi Lambrettalla .


title: Riekot

text: Riekot ("Lagopus") on metsäkanojen alaheimoon kuuluva lintusuku.


title: Junosuvanto

text: Junosuvanto (, ) on taajama ja entinen kunta Pajalan kunnassa, Pohjois-Ruotsissa. Se sijaitsee Tornionjoen rannalla, 10 kilometriä Lovikasta pohjoiseen. Kylän perusti noin vuonna 1637 Erik Eriksson, mutta ensimmäiset uudisasukkaat, joilla on jälkeläisiä nykyäänkin, Lars Larsson Pesu ja Jöns Andersson Mukka, tulivat kylään pari vuotta myöhemmin.


title: Junosuvanto

text: Junosuvannon kunta oli olemassa vuodesta 1914 vuoteen 1971, jolloin se liitettiin Pajalan kuntaan.


title: Osso buco

text: Osso buco on italialainen ruokalaji, joka on lähtöisin Milanosta. Ruokalaji valmistetaan yleisesti naudan potkasta, mutta siihen voidaan käyttää vaihtoehtoisesti esimerkiksi vasikan, porsaan tai poronlihaa. Osso buco tarjoillaan perinteisesti risoton kera.


title: Osso buco

text: Sana "osso buco" tarkoittaa onttoa luuta eli putkimaista luunpätkää, joka löytyy jokaisen potkapalan keskeltä.


title: Sammaljoki

text: Sammaljoki on kylä ja entinen rukoushuonekunta Sastamalan kaupungin eteläosassa Lounais-Pirkanmaalla. Kylä sijaitsee kaupungin etelärajalla rajoittuen Punkalaitumen ja Urjalan kuntiin. Sammaljoen naapurikylät ovat Vammalan alueella idässä Rautaniemi, pohjoisessa Kaltsila, Ekojärvi ja Kivijärvi, lännessä Houhajärvi ja Illo, etelässä Punkalaitumen puolella Liitsola ja kaakossa Punkalaitumen ja Urjalan puolella Halkivaha. Sammaljoki muodostaa yhdessä Rautaniemen ja Houhajärven kanssa Sammaan seudun, jota on myös Etelä-Tyrvääksi kutsuttu. Koko Sammaan seudun asukasluku oli vuonna 2003 noin 550.


title: Sammaljoki

text: Pysyvää asutusta Sammaljoella on ollut 1500-luvulta lähtien. Tieyhteyksistä vanhin on Kangastie, jota nykyinen maantie 2521 seurailee. Kangastietä alettiin kunnostaa 1852 ja vuonna 1911 siitä tehtiin yleinen tie. Suomen sisällissodassa vuonna 1918 suuri osa Sammaljoen rakennuskannasta paloi.


title: Sammaljoki

text: Koska Sammaljoelta oli pitkä matka Tyrvään kirkolle, anoivat sammaljokelaiset vuonna 1828 Turun tuomiokapitulilta lupaa oman saarnahuoneen ja hautausmaan rakentamiseen. Seuraavana vuonna saatiin senaatilta myönteinen vastaus ja saarnahuone vihittiin käyttöön vuonna 1834. 1900-luvun alkupuolella Sammaljoesta kaavailtiin itsenäistä seurakuntaa, mutta hanke kaatui Tyrvään seurakunnan vastustukseen ja Turun tuomiokapitulin kielteiseen päätökseen. Sisällissodassa saarnahuone paloi muun Sammaljoen rakennuskannan tavoin. Nykyinen kirkko valmistui vuonna 1924. Kylän pappila valmistui vuonna 1931, jolloin Tyrvään seurakunta perusti Sammaljoelle kappalaisen viran. Sammaljoen kirkko siirtyi Tyrvään seurakunnan omistukseen vuonna 1946.


title: Sammaljoki

text: Vammalasta Sammaljoen kautta Halkivahaan kulkeva tie muutettiin kokonaan valtion ylläpitämäksi maantieksi vuonna 1953.


title: Sammaljoki

text: Sammaljoen kautta kulkee maantie 2521 Vammalasta Halkivahaan. Sammaljoelta länteen Houhajärven kautta Vammalan keskustaan kulkee maantie 12845. Sammaljoelta etelään Liitsolaan johtaa maantie 12849. Sammaljoelta Rautaniemeen pääsee maantien 2521 lisäksi maantietä 12848 myöten. Molemmat Sammaljoelta Vammalan keskustaan johtavat maantiet 2521 ja 12845 on rakennettu harjuille, mutta maantien 2521 harjut on käytetty nykyisin pääasiassa rakennusaineeksi.


title: Sammaljoki

text: Kylän länsirajalle ulottuu Houhajärven itäosa ja Punkalaitumen vastaisella rajalla sijaitsevat pienemmät Sammakkojärvi ja Latvajärvi. Kylän halki virtaa Sammaljoki. Joki saa alkunsa kylän itäpuolelta pienistä puroista ja ojista, osittain Vesilahden puolelta. Sammajoelta joki virtaa edelleen kohti Huittista ja Kokemäenjokea. Korkeimpia paikkoja ovat Houhajärven eteläpäässä oleva jyrkkäseinäinen Halkivuori ja Sammaljoen ja Rautaniemen välimaastossa oleva Joutsivuori.


title: Sammaljoki

text: Höylyn talon maalla, noin kilometrin päässä Sammaljoen kirkosta kaakkoon, sijaitsee vuonna 1963 perustettu pieni luonnonsuojelualue, jolla kasvaa Suomessa erittäin harvinainen mäkiorvokki.


title: Sammaljoki

text: Kirjastoauto ajaa seudulla kerran viikossa ja myös parturi löytyy. Neuvola ja kirjasto lakkautettiin, kauppaa ei kylässä myöskään tällä hetkellä ole. Kesällä 2008 aloitti uusi kauppias, joka joutui kuitenkin syksyllä lopettamaan, koska asiakkaita ei lomalaisten lähdettyä riittänyt.


title: Sammaljoki

text: Sammaljoella oli peruskoulun luokat 1–6 käsittävä koulu. Koulu on perustettu 1893. Vuonna 1923 perustettu Rautaniemen koulu lakkautettiin 1968 ja koulupiiri yhdistettiin Sammaljokeen. Houhajärven koulu, joka oli perustettu 1910, koki saman kohtalon 10 vuotta myöhemmin vuonna 1978. Sammaljoen koulun lakkatus astui voimaan 2012. Nuoremmille lapsille seurakunta järjestää päivä- ja perhekerhoja kylän rukoushuoneella sekä pyhäkoulua kirkolla.


title: Sammaljoki

text: Kylässä on myös luterilainen kirkko ja hautausmaa. Kirkko on valmistunut vuonna 1924 ja sen on suunnitellut arkkitehti Ilmari Launis. Valtioneuvosto luovutti kirkolle korvauksetta kirkonkellon, joka on peräisin Hämeenlinnan venäläisestä varuskuntakirkosta. Kirkon 9-äänikertaiset urut on rakentanut Kangasalan Urkutehdas vuonna 1966. Vanhempi hautausmaa valmistui samanaikaisesti saarnahuoneen kanssa vuonna 1834 ja uudempi, jolla ovat sankarihaudat, nykyisen kirkon länsipuolelle 1930-luvulla. Kumpaakin on myöhemmin laajennettu.


title: Sammaljoki

text: Harrastusmahdollisuuksia tarjoavat urheilukenttä ja pururata sekä seurantalo Sampola, jossa kokoontuvat monet yhdistykset.


title: Sammaljoki

text: Sammaljoella toimii Sammaljoen Nuorisoseura ry (per. 1904), urheiluseura Sammaljoen Sampo (per. 1952), Sammaljoen VPK, metsästysyhdistys Etelä-Tyrvään Erämiehet ry (per. 1951), Sammaljoen Maamiesseura (per. 1954) ja Sammaan Seudun Kylätoimikunta.


title: Suomalainen kapitalismi

text: Suomalainen kapitalismi on Pekka Kososen toimittama kirja, jonka aiheena on tutkimus yhteiskunnallisesta kehityksestä ja sen ristiriidoista sodanjälkeisessä Suomessa. Sen on kustantanut Love Kirjat ja sen ensipainos julkaistiin vuonna 1979. Kirja on painettu Gummerus Osakeyhtiön kirjapainossa Jyväskylässä.


title: Yhteiskuntateoria ja valtio

text: Yhteiskuntateoria ja valtio on Raimo Blomin kirjoittama teos. Se on kokonaisesitys valtio- ja oikeusteoriasta. Teos on painettu Vastapaino osuuskunnassa 1982, Vaasan kirjapainossa.


title: Defiancen piirikunta

text: Defiancen piirikunta on piirikunta Ohiossa, Yhdysvalloissa, jonka on väkiluku oli 39 500 vuonna 2000. Sen suurin kaupunki on Defiance.


title: Defiancen piirikunta

text: Defiancen naapuripiirikuntia ovat Williams pohjoisessa, Henry idässä, Putnam kaakossa, Paulding etelässä ja Indianan puolella Allenin sekä DeKalpin piirikunnat.


title: Defiancen piirikunta

text: Piirikunnassa oli vuoden 2010 väestönlaskennassa 39 037 ihmistä. Etniset ryhmät jakautuvat valkoisiin, joita on 95,8%, mustiin (2,1%), alkuperäisamerikkalaisiin (0,4%) ja aasialaisiin (0,4%).


title: Defiancen piirikunta

text: Kotitalouden mediaanitulo on 46 864 ja köyhyysrajan alapuolella oli 12,6% väestöstä vuosina 2007–2011.


title: Elävä maailmanhistoria

text: Elävä maailmanhistoria on historioitsija Geoffrey Parkerin toimittama maailmanhistoriaa käsittelevä kirja. Suomeksi se ilmestyi vuonna 2006 Otavan kustantamana.


title: Joaquim Maria Machado de Assis

text: Joaquim Maria Machado de Assis, (ääntämys: ʒoa'kĩ ma'riɐ ma'ʃadu dʒi a'sis), usein myös "Machado de Assis", "Machado" tai "Bruxo do Cosme Velho" (21. kesäkuuta 1839 Rio de Janeiro Brasilia – 29. syyskuuta 1908 Rio de Janeiro) oli brasilialainen kirjailija ja runoilija. Häntä on yleisesti pidetty Brasilian kirjallisuuden merkittävimpänä kirjailijana. Elinaikanaan hän ei kuitenkaan ollut suosittu Brasilian ulkopuolella.


title: Joaquim Maria Machado de Assis

text: Machadon teoksilla on ollut suuri vaikutus 1800-luvun lopun ja 1900-luvun alun kirjallisiin koulukuntiin. José Saramago, Carlos Fuentes, Susan Sontag ja Harold Bloom ovat olleet hänen ihailijoitaan


title: Joaquim Maria Machado de Assis

text: Machadon proosa ja runot poikkeavat tyylillisesti toisistaan. Proosa on ankaran hienostunutta, runoissa taas hän käyttää maanläheistä sanastoa.


title: Suurherttua

text: Suurherttua on ruhtinaallinen arvonimi, jota käytetään Länsi-Euroopassa eritoten saksalaisen vaikutuksen alueella. Suurherttua sijoittuu arvoasteikossa kuninkaan alapuolelle, mutta hallitsevan herttuan yläpuolelle. Useissa kielissä, jotka eivät tunne kulttuurissaan suurherttuan käsitettä, termi käännetään suuriruhtinaaksi. Suurherttuan hallitsemaa aluetta nimitetään suurherttuakunnaksi.


title: Suurherttua

text: Ensimmäinen tätä arvonimeä käyttänyt henkilö oli Firenzen Cosimo I, jonka paavi Pyhä Pius V korotti Toscanan suurherttuaksi 1569. Badenin ja Hessen-Darmstadtin hallitsijat ottivat suurherttuan arvon käyttöön 1806, kun he osallistuivat Reinin liiton perustamiseen. Arvonimeä käyttivät myös 1815–1918 Saksan liiton jäseninä olleet Meclenburg-Schwerinin, Mecklenburg-Strelitzin, Oldenburgin ja Sachsen-Weimar-Eisenachin herttuat. Itävallan keisarin arvonimiin sisältyi Krakovan ja Toscanan suurherttuan arvo, ja Preussin kuninkaan arvonimiin Ala-Reinin ja Posenin suurherttuan arvo. Luxemburgin hallitsijalla on ollut suurherttuan arvo vuodesta 1815 lähtien.


title: Eero Hakkarainen

text: Eero Hakkarainen (s. 1955) on kuopiolainen raviohjastaja. Hän on ajanut syyskuuhun 2010 mennessä lähes 11 000 lähdössä ja voittanut 1383. Voittorahoja on kertynyt yli 3,7 miljoonaa euroa. Hän on valmentanut Einari Vidgrénin hevosia. Vuonna 2000 hän palkittiin Vuoden Valmentaja -tittelillä.


title: Eero Hakkarainen

text: Hakkarainen oli vuoden 2010 ravikuninkaan A. T. Ekon valmentaja ja ohjastaja.


title: Abhai

text: Abhai on pyhimys Antiokian syyrialais-ortodoksisessa kirkossa. Hänen sanotaan eläneen satavuotiaaksi. Hän on suojeluspyhimys myrkyllisiä matelijoita vastaan ja hänen muistopäivänsä ovat 15. heinäkuuta ja 3. toukokuuta. Hänet on sisällytetty Rabban Silban syyrialaiseen martyrologiaan (Syrian Martyrology of Rabban Silba).


title: Abhai Hachilainen

text: Abhai Hachilainen oli Kartaminin luostarin apotti Syyriassa. Hän on pyhimys Antiokian syyrialais-ortodoksisessa kirkossa, ja hänen muistopäivänsä on 18. marraskuuta. Hänet on sisällytetty Rabban Silban syyrialaiseen martyrologiaan (Syrian Martyrology of Rabban Silba).


World Touring Car Championship -kausi 1987 oli ensimmäinen World Touring Car Championship -kausi. Se alkoi 22. maaliskuuta 1987 ja päättyi 15. marraskuuta 1987 yhdentoista kilpailun jälkeen. Sarjaan saivat osallistua vakioautot ("touring car"), jotka täyttivät FIA:n A-ryhmän vaatimukset. Seuraava WTCC-kausi ajettiin vasta vuonna 2005.


title: World Touring Car Championship -kausi 1987

text: Viisitoista rekisteröitynyttä osallistujaa pystyivät savuttamaan MM-pisteitä. Vaikka useita muita osallistujia kilpaili kilpailuissa kauden aikana, seuraavat olivat kelvollisia samaan pisteitä.


text: Pistejärjestelmä: 20-15-12-10-8-6-4-3-2-1 pistettä kymmenelle parhaalle sekä yleiskilpailun sijoituksesta että luokkasijoituksesta. Osallistuja pystyi näin saavuttamaan enimmillään 40 pistettä kilpailussa. Pisteitä jaettiin vain MM-sarjaan rekisteröityneille osallistujille.


title: Tšudovon piiri

text: Tšudovon piiri () on kunnallishallintoalue Novgorodin alueella Venäjällä. Vuonna 1927 perustetun piirin pinta-ala on 2 331,8 neliökilometriä. Asukkaita on 22 000 henkeä (vuonna 2010).


title: Tšudovon piiri

text: Novgorodin alueen luoteisosassa sijaitseva Tšudovon piiri rajoittuu kaakossa Malaja Višeran ja lounaassa Novgorodin piireihin sekä muualla Leningradin alueeseen. Pinta-alasta 77,3 % on metsää, 15,4 % maatalousmaata, 3,6 % luonnonsuojelualuetta ja 2,7 % asuinaluetta


title: Tšudovon piiri

text: Seutu kuuluu Ilmajärven alankoon. Tärkeimmät joet ovat Olhavanjoki ja sen sivujoet Ptšovža, Tigoda, Oskuja ja Kerest. Järviä ovat Hotino, Podorolje ja Ostrovskoje. Hyötykaivannaisiin kuuluvat öljyliuske, karbonaattimineraalit, hiekka, sora, savi ja turve. Piirin alueella sijaitsee suoluonnon suojelua varten perustettu Borin rauhoitusalue sekä kaksi luonnonmuistomerkkiä.


title: Tšudovon piiri

text: Piiriin kuuluu Tšudovon kaupunkikunta ja kolme maalaiskuntaa: Gruzino (keskuspaikka Krasnofarfornyi), Tregubovo ja Uspenskoje. Hallinnollinen keskus on Tšudovon kaupunki, josta on 65 kilometriä alueen pääkaupunkiin Novgorodiin.


title: Tšudovon piiri

text: Tšudovo on piirin ainoa kaupunkiasutus. Siellä asuu 70 % piirin väestöstä. Asutuskeskuksia on yhteensä 83. Krasnofarfornyilla oli kaupunkimaisen taajaman status vuoteen 2008 saakka.


title: Tšudovon piiri

text:
Asukasluvun kehitys
Ennen toista maailmansotaa seudulla oli saksalaisia ja latvialaisia siirtokuntia. Aleksandrovkan saksalainen sekä Derevan ja Kolomovkan latvialaiset kyläneuvostot menettivät kansallisen statuksensa vuonna 1939.


title: Tšudovon piiri

text: Piirin alueella on ollut asutusta kivikaudelta lähtien. Sen varhaista historiaa määritti Olhavanjokea pitkin kulkenut viikinkien idäntie. Novgorodin Vatjan viidenneksen Gruzinon pogostaan kuulunut Tšudovon kylä mainitaan ensimmäisen kerran vuonna 1539. 1700-luvulta lähtien sen kautta kulki Pietarin ja Moskovan välinen maantie. 1800-luvulla Tšudovosta kehittyi rautatien risteysasema. Seudulle rakennettiin posliini- ja lasitehtaat sekä useita tulitikkutehtaita.


title: Tšudovon piiri

text: Aluksi Leningradin alueen Novgorodin piirikuntaan kuulunut Tšudovon piiri on perustettu vuonna 1927. Tšudovosta tuli kaupunkimainen taajama vuonna 1928 ja kaupunki vuonna 1937. Toisen maailmansodan aikana piiri oli saksalaisten miehittämä. Vuonna 1944 se liitettiin vasta perustettuun Novgorodin alueeseen. Vuonna 1963 Tšudovon piiri yhdistettiin Novgorodin maaseutupiiriin ja Tšudovon kaupunki siirrettiin Malaja Višeran teollisuuspiirin alaisuuteen. Piiri perustettiin uudelleen vuonna 1965.


title: Tšudovon piiri

text: Tšudovon kautta kulkee Moskovan ja Pietarin välinen päärata, josta haarautuvat ratayhteydet Novgorodiin ja Kirišiin. Kaupungin ohi menee myös Moskovan ja Pietarin välinen M10-valtatie. Olhavanjokea pitkin kuljetetaan lähinnä hiekkaa.


title: Tšudovon piiri

text: Paikallisista elinkeinoista tärkeimpiä ovat jalostus (35,3 % vuonna 2009), erilaiset julkiset palvelut ja hallinto, kauppa (8,4 %) ja liikenne (6,2 %). Piirissä toimii elintarvike-, puunjalostus-, rakennustarvike- ja koneenrakennusteollisuutta. Tärkeimmät tuotantolaitokset ovat Dirol-Cadburyn makeistehdas, UPM-Kymmenen vaneritehdas, lämpöeristeitä valmistava URSA-Tšudovo, teräsbetonitehdas ja Energomašin konepaja. Maataloutta edustaa viisi maatalousyritystä, 90 yksityistilaa ja yli neljä tuhatta palstaviljelmää, jotka tuottavat viljaa, perunaa, vihanneksia, lihaa, maitoa ja munia.


title: Tšudovon piiri

text: Piirissä toimii 15 lastentarhaa, 11 yleissivistävää koulua, kuusi lasten täydennyskoulutuslaitosta, ammattikoulu ja kaksi korkeakoulujen haaraosastoa. Terveyspalveluihin kuuluu sairaala, kaksi poliklinikkaa, kolme lääkärin vastaanottoa, kymmenen lääkintäasemaa ja ensiapuasema. Kulttuurilaitoksia ovat piirin kulttuuri- ja vapaa-ajankeskus sekä kirjastolaitos haaraosastoineen, kotiseutumuseo ja taidegalleria.


title: Tšudovon piiri

text: Seudulla on useita muinaisia asuin- ja hautapaikkoja. Rakennusmuistomerkkeihin kuuluvat Derevan, Oskuin ja Tšudovon kirkot, Derevan, Gruzinon, Oblutšjen, Sosninskaja pristanin ja Zvankan kartanoalueet, Araktšejevin krenatöörirykmentin päämaja Selištšissä, Tšudovon rautatieasema, Ljubištševin talo Oskuissa ja Krasnofarfornyin posliinitehtaan rakennukset. Tšudovossa on runoilija Nikolai Nekrasovin ja Sjabrenitsyssa kirjailija Gleb Uspenskin kotimuseot ja Gruzinossa kreivi Aleksei Araktšejeville omistettu museo. Toisessa maailmansodassa tuhoutuneessa Zvankan kartanossa on asunut runoilija Gavrila Deržavin. Piirin alueella on lukuisia sotamuistomerkkejä.


title: Abda Dair-Konilainen

text: Abda Dair-Konilainen (tunnettu myös nimellä Rabban Mar Abda) oli pappi ja apotti, ja on Idän assyrialaisen kirkon pyhimys.


title: Abda Dair-Konilainen

text: Abda syntyi Dair-Konissa, jonne pyhä Mari oli haudattu. Hän kouluttautui kristityksi papiksi ja perusti luostarin ja koulun Dair-Koniin. Pappisuransa aikana hän käännytti useita markionilaisia ja vetäytyi uransa lopulla Tellaan Serserjoelle.


title: Abda Dair-Konilainen

text: Abda Dair-Konilaisella ei ole omaa muistopäivää.


title: Fernando Sabino

text: Fernando Sabino (12. lokakuuta 1923 Belo Horizonte, Minas Gerais, Brasilia – 11. lokakuuta 2004 Rio de Janeiro) oli kirjailija ja toimittaja.


title: Fernando Sabino

text: Sabino muutti kaksikymmentävuotiaana kotikaupungistaan Rio de Janeiroon. Hän on kirjoittanut 50 kirjaa ja runsaasti novelleja ja esseitä. Hänen esikoisteoksensa ilmestyi 1941, kun hän oli 18-vuotias. Hän nousi kotimaiseen ja kansainväliseen maineeseen 1956 romaanillaan "A Time to Meet", joka kertoo kolmesta ystävyksestä sisämaan kaupungissa Belo Horizontessa. Sabino käytti kirjassa omia elämänvaiheitaan. Kaupallisia menestyksiä olivat myös hänen teoksensa "The Great Insane" ja "The Naked Man", joiden pohjalta on tehty elokuvat.


title: Fernando Sabino

text: Sabino piti ystävyyttä elämän tärkeimpiin kuuluvana asiana. Hänen ystäväpiiriinsä kuuluivat muun muassa Hélio Pellegrino, Otto Lara Resende, Paulo Mendes Campos, Rubem Braga, Clarice Lispector, Vinícius de Moraes, Carlos Drummond de Andrade, Mário de Andrade ja Manuel Bandeira.


title: Fernando Sabino

text: Elämänsä kymmenen viimeistä vuotta Sabino piti etäisyyttä viestimiin. Monet läheiset ystävät olivat kuolleet ennen häntä. Hänelle todettiin syöpä, ja siitä kahden vuoden kuluttua hän kuoli syntymäpäiväänsä edeltävänä päivänä kotonaan Rio de Janeirossa.


title: Abda Edessalainen

text: Abda Edessalainen oli Edessan piispa. Hän on Idän assyrialaisen kirkon pyhimys ja hänen muistopäivänsä on 16. helmikuuta.


title: Abda Edessalainen

text: Holweck, F. G. "A Biographical Dictionary of the Saints". St. Louis, MO: B. Herder Book Co., 1924.


title: George Minot

text: George Richards Minot () oli Harvardin yliopiston professori, joka sai vuonna 1934 Nobelin lääketieteen palkinnon yhdessä George Hoyt Whipplen ja William Parry Murphyn kanssa tutkimuksestaan maksan käytöstä anemian hoidossa.


title: Abda Hiralainen

text: Abda Hiralainen (? - 680) oli munkki ja Idän assyrialaisen kirkon pyhimys.


title: Abda Hiralainen

text: Hän syntyi Al-Hirahissa (nykyisessä Irakissa) Hanifin poikana. Hänestä tuli munkki Mar Abda Gamrelaisen alaisuudessa. Hän saarnasi kristinuskoa pakanallisille persialaisille ja hänen sanotaan tehneen monia ihmeitä ennen kuin hän kuoli luolassaan vuonna 680.


title: Abda Hiralainen


title: Snakes & Arrows

text: Snakes & Arrows on kanadalaisen rock-yhtye Rushin 18. studioalbumi. Albumi nauhoitettiin viidessä viikossa marras- ja joulukuun aikana 2006 Allaire-studioilla New Yorkissa, ja miksattiin ja masteroitiin Ocean Way -studioilla Los Angelesissa. "Snakes & Arrows" julkaistiin CD:nä 1. toukokuuta 2007, ja tupla-albumina 19. kesäkuuta (rajoitettu 5 000 kopioon). "Snakes & Arrows" debytoi sijalla kolme Billboard 200 -listalla ja putosi listalta vasta 14 viikon kuluttua. Suomessa albumi nousi albumilistan sijalle 4. Se myi Kanadassa kultaa syyskuussa 2007. Kappale "Malignant Narcissism" oli ehdolla Grammy-palkinnon saajaksi kategoriassa "paras instrumentaali rock-kappale".


title: Snakes & Arrows

text: Kappaleet säveltänyt Alex Lifeson ja Geddy Lee sekä sanoittanut Neil Peart, ellei toisin mainittu.Albumi - Billboard (Pohjois-Amerikka)


title: 1. FFC Frankfurt

text: 1. FFC Frankfurt on saksalainen naisten jalkapalloseura Frankfurtista. 1. FFC Frankfurt pelaa naisten Bundesliigassa ja on yksi sen menestyksekkäimpiä seuroja.


title: 1. FFC Frankfurt

text: 1. FFC Frankfurt perustettiin 27. elokuuta 1998, kun naisten jalkapallojoukkue eriytyi SG Praunheimista itsenäiseksi seuraksi. Virallisesti seuran nimi muuttui vuoden 1999 alusta, ja se voitti heti kauden päätteeksi ensimmäisen mestaruutensa. Sen jälkeen Frankfurt on hallinnut Saksan sarjoja ottaen lukuisia mestaruuksia ja cup-voittoja. Seuran merkittävin kotimainen kilpailija on entinen DDR:n mestari 1. FFC Turbine Potsdam.


title: 1. FFC Frankfurt

text: 1. FFC Frankfurt on menestynyt myös Naisten UEFA Cupissa. Seura voitti kaikkien aikojen ensimmäisen naisten cupin kaudella 2001–2002 kaatamalla Umeå IK:n Frankfurtissa pelatussa finaalissa 2-0. Kaikkiaan UEFA Cupin tai mestarien liigan seuralla on neljä.


title: Vapor Trails

text: Vapor Trails on kanadalaisen rock-yhtyeen Rushin seitsemästoista studioalbumi, joka julkaistiin 2002. Albumi julkaistiin kuusi vuotta "Test for Echo" -albumin jälkeen. Tauko oli johtunut Neil Peartin perhettä kohdanneesta tragediasta (tyttären ja vaimon kuolema). Albumia on myyty Yhdysvalloissa 340 000 kappaletta.


title: Vapor Trails

text: Kappaleet ovat tehneet Geddy Lee , Alex Lifeson ja Neil Peart.


title: Raision lukio

text: Raision lukio on Raisiossa sijaitseva kunnallinen lukio. Siellä opiskelee noin 400 opiskelijaa ja uusia opiskelijoita otetaan vuosittain noin 140. Hakijalta edellytetään peruskoulun päättötodistuksen keskiarvoksi 7,00.


title: Raision lukio

text: Raision lukio on keskimääräistä lukiota suurempi, sillä keskiarvokaupungissa lukion opiskelijamäärä on noin 350. Raision lukion kielitarjontaan kuuluvat englanti, ruotsi, saksa, ranska, espanja, venäjä ja italia.


title: Raision lukio

text: Nykyinen Raision lukio perustettiin vuonna 1957 nimellä "Raision yhteiskoulu". Puhtaaksi lukioksi se muuttui vuonna 1972 peruskoulu-uudistuksen yhteydessä, ja samalla otettiin käyttöön nykyinen nimi. Vuonna 1991 perustettiin aikuislukio, joka toimi vuoteen 2007 saakka.


title: Hentohelmililja

text: Hentohelmililja ("Muscari botryoides") on myrkyllinen monivuotinen sipulikasvi. Se on kooltaan matala, kukkavarsi on noin 10–25 senttimetriä.


title: Hentohelmililja

text: Hentohelmililjan kukkavana on noin 10-25 cm korkea. Lehdet ovat tyvessä ruusukkeena, 2–3 kpl, jäykkiä, pystyjä. Lapa tasasoukka ja vastapuokeita, litteitä, silposuonisia, ehytlaitaisia ja keulakärkisiä. Kukinto on tiheä, 2–7 cm pitkä, vanhemmiten pitenevä ja harveneva latvaterttu. Kukat ovat lyhytperäisiä ja nuokkuvia. Kehä on yhdislehtinen ja sen ahdassuiset, yleisimmin siniset tai joskus valkoiset kukat ovat pallomaisia ja noin 2,5–5 mm pitkiä. Heteitä kukassa on kuusi. Sikiäin on kehänpäällinen, emiö puolestaan yksivartaloinen.


title: Hentohelmililja

text: Kukkii touko-kesäkuussa. Hedelmä on pyöreä, 4–6 mm pitkä, 3-särmäinen kota. Hyönteispölytteinen, mutta Suomessa ei lisäänny siemenistä vaan ainoastaan sipuleista.


title: Hentohelmililja

text: Myrkyllinen hentohelmililja on Suomessa lähinnä puutarhakasvi. Muuallakin sen elinympäristöä ovat puistot ja puutarhat, usein viljelyjäänne tai -karkulainen. Yleislevinneisyydeltään se on luonnonvarainen Etelä-Euroopassaja Etu-Aasiassa.


title: Counterparts

text: Counterparts on Rushin viidestoista studioalbumi, joka julkaistiin vuonna 1993.


title: Counterparts

text: "Counterparts" sijoittui Yhdysvaltain Billboard 200 -listalla sijalle 2., joka on yhtyeen korkein sijoitus. Albumi on myynyt Yhdysvalloissa kultaa (RIAA).


title: Counterparts

text: Kaikki kappaleet kirjoittaneet Alex Lifeson, Geddy Lee ja Neil Peart, ellei toisin mainittu.


title: Counterparts

text: Albumi - Billboard (Pohjois-Amerikka)


title: Jonas Eduardo Américo

text: Jonas Eduardo Américo, lyhyemmin Edú (s. 6. elokuuta 1949 Jaússa) on brasilialainen entinen jalkapalloilija. Hänen urallaan, vuosina 1966-1985, Edú edusti Santos FC:tä, Corinthiansia, Internacionalia, Monterreytä, São Cristovãota ja Nacionalia.


title: Jonas Eduardo Américo

text: Hän pelasi Brasilian maajoukkueessa 45 ottelua vuosina 1966-1976 ja teki kahdeksan maalia. Hän voitti maailmanmestaruuden vuonna 1970 ja hänet valittiin myös vuoden 1966 MM-kisoihin sekä vuoden 1974 MM-kisoihin. Hän pelasi silti vain vuosien 1974 ja 1970 MM-kisoissa.


title: Arkadi Aništšik

text: Arkadi Anishtshik (, s. 25. huhtikuuta 1945 Navahrudak (Novogrudok), Valko-Venäjä) on valkovenäläinen teollinen muotoilija, lasitaiteilija ja taidemaalari. Hän valmistui vuonna 1975 taiteen maisteriksi Prahan Taideteollisesta korkeakoulusta professori Stanislav Libenskyn ateljeesta. Vuosina 1975-1990 Arkadi toimi Neman-lasitehtaan lasisuunnittelijana Bjarozaukassa Valko-Venäjällä. Vuodesta 1991 Anishtshik on asunut Lappeenrannassa Suomessa.


title: Arkadi Aništšik

text: Vuosina 1975–2008 Anishtshik osallistui yli 300 näyttelyyn Venäjällä, Valko-Venäjällä, Liettuassa, Ranskassa, Kanadassa, Unkarissa, Tšekkoslovakiassa, Kreikassa, Jugoslaviassa, Puolassa ja Suomessa.


title: Arkadi Aništšik

text:
Anishtshikin teoksia on muun muassa Valko-Venäjän kansallisessa taidemuseossa ja Historiallisessa museossa Minskissä, Šiauliain taidemuseossa Liettuassa sekä Moskovan Taideteollisuusmuseossa. Suuri lasitilateos (koko 90 m, 1985) Grodno-elokuvateatterin aulassa Hrodnassa Valko-Venäjällä toimii valaisimena.
Monia Anishtshikin teoksia on lisäksi yksityiskokoelmissa Saksassa, Suomessa, Venäjällä ja Valko-Venäjällä.


title: Music Man

text: Music Man on yhdysvaltalainen kitaroiden ja bassokitaroiden valmistaja. Yhtiön perustivat vuonna 1971 Forrest White, Tom Walker ja Leo Fender. Music Manin soittimet ovat arvostettuja hyvien musiikillisten ominaisuuksiensa johdosta, mikä näkyy myös tuotteiden hinnassa.


title: Mihail Herzenstein

text: Mihail Jakovlevitš Herzenstein (, "Mihail Jakovlevitš Gertsenštein"; 30. huhtikuuta 1859 Voznesensk, Hersonin kuvernementti – 31. heinäkuuta 1906 Terijoki) oli venäläinen professori, taloustieteilijä ja liberaalipoliitikko, jonka murhasi Terijoella venäläinen äärioikeistolainen Musta sotnia -järjestö. Herzenstein kuului liberaaliin kadettipuolueeseen, ja hän oli Venäjän duuman jäsen. Hänet tunnettiin duuman maatalousasiantuntijana ja maareformin kannattajana.


title: Mihail Herzenstein

text: Herzensteinin murhaajat saatiin oikeuden eteen Suomeen vasta kolme vuotta myöhemmin. Venäjän hallitus, joka tuki salaa Musta sotnia -järjestöä, pyrki vaikeuttamaan jutun tutkimuksia kaikin tavoin, ja lopulta keisari Nikolai II armahti murhasta tuomitut jo ennen kuin he olivat aloittaneet rangaistuksen kärsimisen. Herzensteinin juttu oli aikoinaan laajalti esillä myös ulkomaisissa lehdissä.


title: Mihail Herzenstein

text: Herzenstein oli saapunut 31. heinäkuuta 1906 vaimonsa ja tyttärensä kanssa lomanviettoon Terijoelle. Saavuttuaan Terijoelle hän lähti samana iltapäivänä kävelylle Terijoen hiekkarannalle. Kesken kävelyn Herzensteinia kohti ammuttiin kaksi laukausta läheisestä metsästä, ja hän kuoli tyttärensä käsivarsille muutaman hetken kuluttua. Venäjän hallitus kielsi Suomen poliisia tutkimasta tapausta eikä myöskään sallinut Herzensteinin ruumiin kuljettamista takaisin Pietariin. Herzenstein haudattiin sen vuoksi Terijoen ortodoksiseen hautausmaahan. Hautajaisiin osallistui 20 000 henkilöä.


title: Mihail Herzenstein

text: Vuonna 1908 Venäjän oikeusministeri antoi Suomen viranomaisille luvan aloittaa tapauksen tutkinnan. Murhaa alkoi tutkia aikaisemmin postimiehenä työskennellyt etsiväkonstaapeli Mikko Porvali, joka oli juuri aloittanut rikostutkijan uransa. Venäjän poliisiviranomaiset eivät antaneet Porvalille mitään apua tutkimuksissa. Koska murha oli luonteeltaan poliittinen, Porvali uskoi löytävänsä syylliset Venäjän liberaaleihin vihamielisesti suhtautuneen Musta sotnia -järjestön piiristä. Porvali ja eräs toinen konstaapeli lähtivät Pietariin tapaamaan Mustan sotnian johtajia. Kesken johtajien tapaamisen näiden mukana olleet henkivartijat ottivat esiin revolverinsa ja vangitsivat suomalaiset tutkijat. Heidät uhattiin hirttää aamun tullen, mutta Venäjän viranomaisten saatua tiedon asiasta suomalaispoliisit vapautettiin. Tapauksesta nousi suuri julkinen kohu, joka pakotti venäläisviranomaiset toimiin asiassa. Vielä vuoden 1908 aikana pidätettiin Mustan sotnian taisteluosaston päällikkö Juskevitš-Kraskovski, jota epäiltiin murhan suunnittelusta, sekä varsinaiset murhan tekijät, pietarilaiset palkkamurhaajat Polovnjov ja Laritškin. Pidätetyistä Laritškin tunnusti osallistuneensa Herzensteinin murhaamiseen.


title: Mihail Herzenstein

text: Kun Herzensteinin juttua käsiteltiin oikeudessa Terijoella elokuussa 1909, konstaapeli Porvali sai tiedon, että joukko mustasotnialaisia oli tulossa Terijoelle räjäyttämään oikeustaloa ja vapauttamaan syytetyt. Terijoen poliisipäälliköllä Uno Hillmanilla oli käytössään 40 omaa poliisimiestä, ja hän hankki paikalle lisäksi 30 poliisia Viipurista ja 12 ratsumestari Henrik Caloniuksen johtamaa ratsupoliisia Helsingistä.


title: Mihail Herzenstein

text: Aamuyöllä Kellomäen asemalle saapui Pietarista ylimääräinen juna, joka toi mukanaan noin 300 mustasotnialaista. He lähtivät marssimaan kohti Terijoen keskustaa johtajanaan Jelenjev-niminen entinen upseeri. Poliisipäällikkö Hillmanin tilaamat lisäjoukot olivat tulossa vasta kello 7 aikaan Terijoelle saapuvalla junalla, joten hän hälytti omat miehensä käräjätalolle ja järjesti heidät ketjuun talon edustalle. Mustasotnialaisten joukko saapui käräjätalolle kello 6.15, ja heidän johtajansa Jelisejev vaati pääsyä sisään taloon. Poliisipäällikkö Hillman onnistui neuvottelemalla voittamaan aikaa siihen, kunnes apujoukot ehtivät paikalle. Tämä lannisti mustasotnialaisten mellakointihalun, ja osa heistä lähti takaisin Kellomäen asemalle. Monet joukosta oli palkattu mukaan Pietarin esikaupungeista rahan ja vodkan voimalla, eikä heillä ollut mitään käsitystä retken tarkoituksesta.


title: Mihail Herzenstein

text: Jutun käsittely siirrettiin nyt turvallisuussyistä Terijoelta Kivennavan käräjätalolle. Oikeudenkäynnin alettua syytettyjä edustanut pietarilainen asianajaja Bulazel sekä mustasotnilaisten johtaja Jelisejev jouduttiin poistamaan väkisin oikeussalista. Bulazel oli menettänyt muotoseikkojen vuoksi valtuutuksensa toimia syytettyjen edustajana, eikä oikeuden puheenjohtaja laamanni Selin sen vuoksi myöntänyt hänelle puheenvuoroa. Bulazel tulistui tästä, solvasi oikeutta ja paiskasi salkkunsa tuomarin pöydälle. Kun häntä lähdettiin poistamaan salista, hän yritti vielä tempaista esiin revolverinsa.


title: Mihail Herzenstein

text: Oikeuden istuntoja oli seuraamassa myös monia ulkomaisia toimittajia, ja sitä selostettiin muun muassa Ranskan ja Englannin lehdissä. Oikeudenkäynnin päätteeksi mustasotnialaisjohtaja Juskevitš-Kraskovski sekä palkkamurhaajat Polovnjov ja Laritškin tuomittiin 6–8 vuoden kuritushuonerangaistuksiin. Nikolai II armahti heidät kuitenkin jo ennen kuin he olivat ehtineet aloittaa tuomioittensa kärsimistä. Laritškin joutui kuitenkin tuomiolle Pietarissa tekemistään muista palkkamurhista.


title: Mihail Herzenstein

text: Herzensteinin murhapaikalle pystytetty muistomerkki tuhoutui toisen maailmansodan aikana, mutta hänen hautapatsaansa Terijoen ortodoksisella hautausmaalla on säilynyt nykypäiviin.


title: Matts von Nandelstadh

text: Matts (Matti) von Nandelstadh (9. joulukuuta 1862 Kalajoki – 21. marraskuuta 1931) oli suomalainen upseeri ja hallintomies joka oli mukana aktivistien toiminnassa ja palveli myöhemmin Oulun läänin maaherrana.


title: Matts von Nandelstadh

text: Von Nandelstadhin vanhemmat olivat nimismies Fredrik von Nandelstadh ja Josefina Karolina Hjelmman. Hän valmistui Haminan kadettikoulusta 1885 ja suoritti voimisteluopettajan tutkinnon 1896. Von Nandelstadh palveli 1. Uudenmaan tarkk'ampujapataljoonassa 1885–1902 yleten luutnantiksi 1888 ja alikapteeniksi 1900. Hän oli myös voimistelunopettajana Helsingin teollisuuskoulussa 1895–1905.


title: Matts von Nandelstadh

text: Sotilasuransa jälkeen von Nandelstadh toimi Helsingin kuritushuoneen kanslia-apulaisena 1904–1905, Voima-liiton harjoitusjohtajana 1905–1906 sekä Tampereen poliisimestarina 1906–1907. Hän toimi sen jälkeen ensin apulaispäällikkönä Kymin uittoyhtiössä 1907–1908 ja päällikkönä Kokemäenjoen uittoyhdistyksessä 1908–1912. Vuosina 1912–1917 von Nandelstadh johti omistamaansa "Haapamäen tärpätti- ja tervatehdasta". Suomen itsenäistyttyä hän oli Oulun läänin maaherrana 1917–1925.


title: Giovanni Colombo

text: Giovanni Umberto Colombo (6. joulukuuta 1902 – 20. toukokuuta 1992) oli italialainen kirkonmies. Hän sai katolisen vihkimyksensä papiksi 29. toukokuuta 1926 ja piispaksi 7. joulukuuta 1960. Hän toimi Milanon arkkipiispana vuosina 1963–1979.


title: Giovanni Colombo

text: Colombo oli kardinaali vuodesta 1965. Siten hän osallistui vuoden 1978 kumpaankin konklaaviin. Hän osallistui myös Vatikaanin toiseen kirkolliskokoukseen.


title: Mikko Nupponen

text: Mikko Nupponen (20. elokuuta 1874 Rääkkylä – 7. syyskuuta 1954) oli suomalainen Lahdessa toiminut huonekalutehtailija.


title: Mikko Nupponen

text: Nupposen vanhemmat olivat puuseppä Heikki Nupponen ja Kristiina Sofia Ilvonen. Hän meni 13-vuotiaana puusepän oppiin Helsinkiin. Nupponen perusti Vihtiin 1904 oman puusepänverstaan jonka nimeksi tuli "Vihdin Puuseppäin Huonekaluliike". Liike siirtyi 1906 Lahteen ja vuonna 1908 Nupposella oli Lahdessa "Rautatienkatu 1":ssä myymälä, huonekalujen korjauspaja ja kehystämö sekä Asemantaustan kaupunginosassa kolmikerroksisessa tiilirakennuksessa puusepäntehdas. Vuonna 1911 puusepäntehdas ja sen yhteydessä olleet varastot tuhoutuivat tulipalossa.


title: Mikko Nupponen

text: Nupponen ja hänen perustivat 1912 uuden "Oy Vihdin Puusepät" nimisen puusepäntehtaan jonka 2-kerroksinen uudisrakennus valmistui palaneen tehtaan paikalle. Vihdin Puusepillä oli omat huonekaluliikkeet Lahdessa, Helsingissä ja Viipurissa. Tehtaan tuotteita myytiin myös Pietarissa. Oy Vihdin Puusepät hankki 1911 oman sahalaitoksen Kausalasta ja vuonna 1916 se osti vääksyläisen "Oy Laiva- ja puutavaraliike"-yrityksen joka omisti myös sahan. Oy Vihdin Puusepät oli 1914 tuotannon arvolla mitaten Suomen neljänneksi suurin puusepänliike. Ensimmäisen maailmansodan aikana liike sai Venäjän armeijalta suuria ammuslaatikko- ja sotilasjakkaratilauksia.


title: Mikko Nupponen

text: Venäjän vallankumous vei liikkeeltä vientimarkkinat ja Suomen sisällissodan aikana Lahden puusepäntehdas paloi Lahden taistelujen aikana. Tehdas saatiin rakennettua uudelleen mutta pian Vihdin Puuseppien osake-enemmistö siirtyi rahoittajapankin haltuun yhtiön taloudellisten vaikeuksien takia ja Mikko Nupponen syrjäytettiin yhtiön johdosta.


title: Mikko Nupponen

text: Nupponen myi nyt omistamansa Vihdin Puuseppien osakkeet ja siirtyi pelkästään huonekalukauppiaaksi. Uusi yritys "Huonekaluliike Mikko Nupponen" myi aluksi toisten puuseppien valmistamia huonekaluja mutta vuonna 1924 Nupponen perusti huonekalujen viimeistelyyn keskittyneen tehtaan Lahteen. Tehdasta laajennettiin 1928 ja Nupponen loi myös huonekaluliikeketjun jolla oli myymälöitä Helsingissä, Vaasassa ja Viipurissa. Vuonna 1934 Nupposen liike oli taas tuotannolla mitaten Suomen neljänneksi suurin huonekalualan yritys. Yrityksen kannattavuus oli kuitenkin heikko sillä se valmisti käsityömenetelmin korkeatasoisia huonekaluja ja tällöin myös työvoimakustannukset nousivat korkeiksi. Yhtiön liikevaihto laski ja lopulta 1942 Mikko Nupponen siirtyi syrjään yhtiön johdosta.


title: Mikko Nupponen

text: Vuodesta 1942 yritys toimi uudella nimellä "Mikko & Pojat Oy" ja se oli nyt Nupposten perheyhtiö Mikko Nupposen toimiessa johtokunnan puheenjohtajana kuolemaansa saakka. Tässä muodossa yritys jatkoi toimintaansa 1960-luvulle saakka. Tällöin alkoiva taas taloudelliset vaikeudet kun yhtiön huonekalutehtaan kehittäminen oli laiminlyöty. Yhtiön nimeksi tuli 1973 "Pekka Nupponen Oy". Vuonna 1977 se siirtyi Urho Ryypön, Veikko Kesosen ja Kari Laukkasen omistaman "Uveka Oy":n haltuun.


title: Mikko Nupponen

text: Mikko Nupponen oli jäsenenä myös Lahden kaupunginvaltuustossa, Lahden säästöpankin isännistössä sekä toimi Lahden messujen puheenjohtajana 1934.


title: The Tall Ships’ Races

text: The Tall Ships’ Races on kansainvälinen purjelaivoille tarkoitettu, vuosittain järjestettävä tapahtuma. Vähintään puolet laivojen miehistöstä on sääntöjen mukaan oltava 15–25-vuotiaita. Ensimmäisen, alun perin ainoaksi tarkoitetun kilpailun järjesti lontoolainen lakimies Bernard Morgan vuonna 1956 purjelaivojen aikakauden lopun kunniaksi. Kilpailureitti kulki Torquaysta Lissaboniin. Yleisön suuren kiinnostuksen vuoksi kilpailu on kuitenkin järjestetty sittemmin vuosittain. Joka neljäs vuosi kisataan Itämerellä.


title: The Tall Ships’ Races

text: Tapahtuma tunnettiin 1973–2003 sponsorin mukaan nimellä ”The Cutty Sark Tall Ships’ Races”. Vuosina 2004–2010 tapahtumaa tuki Antwerpenin kaupunki ja satama.


title: The Tall Ships’ Races

text: Suomen kaupungeista mukana ovat olleet Helsinki, Turku ja Kotka. Lisäksi Maarianhamina on ollut useana vuonna epävirallisena käyntisatamana. Helsinki on ollut isäntäkaupunkina 1972, 1988, 2000 ja 2013. Turussa laivat ovat vierailleet vuosina 1996, 2003, 2009 ja 2017. Kotkassa tapahtuma on järjestetty Kotkan meripäivien yhteydessä vuosina 1992, 2007 ja 2017.


title: The Tall Ships’ Races

text: Seuraavan kerran isot purjelaivat tulevat Suomeen vuonna 2017. Ne purjehtivat ensin Kotkaan, jossa laivat ovat 13.–16. heinäkuuta ja sieltä Turkuun, jossa tapahtuma-aika on 20.–23. heinäkuuta.


title: Alfredo Ildefonso Schuster

text: Alfredo Ildefonso Schuster (18. tammikuuta 1880 – 30. elokuuta 1954) oli italialainen benediktiini. Hänet vihittiin papiksi 19. maaliskuuta 1904. Hän oli vuodesta 1929 Milanon arkkipiispa ja yksi kardinaaleista. Hänet julistettiin autuaaksi vuonna 1996.


title: Harmaahanhet

text: Harmaahanhet ("Anser") on hanhien alaheimoon kuuluva lintusuku.


title: Vaalisalaisuus

text: Vaalisalaisuudella tarkoitetaan äänestäjän oikeutta antaa äänensä siten, että kukaan ei saa tietää, ketä tai mitä hän äänesti. Käytännössä tämä toteutetaan yleensä "suljetulla lippuäänestyksellä". Äänestäjä kirjoittaa näkösuojan tarjoavassa äänestyskopissa valintansa paperiselle "äänestyslipulle", jossa ei ole äänestäjän nimeä, ja omakätisesti pudottaa lipun suljettuun uurnaan. Kun uurnassa olevia ääniä myöhemmin lasketaan, niitä ei enää voida yhdistää yksittäisiin äänestäjiin.